Самарқандлик тадбиркорлар Уфада бизнес-форум ўтказади - zarnews.uz\nВилоят ҳокими Э.Турдимов Бошқирдистон Республикаси савдо ва истеъмолчилар ҳуқуқларини ҳимоя қилиш давлат қўмитаси раиси Алексей Гусев бошчилигидаги делегацияни қабул қилди.\nВилоят ҳокимлигида ўтган учрашувда Самарқанд ва Бошқирдистон ўртасида қишлоқ хўжалигида қўшма лойиҳаларни амалга ошириш истиқболлари муҳокама қилинди.\nЭ.Турдимов 2019 йил декабрь ойида Самарқанд вилояти делагациясининг Бошқирдистонга ташрифи самарали бўлганини қайд этиб, сафар чоғида имзоланган 23 миллион долларлик экспорт шартномалари жорий йилда муваффақиятли амалга ошишига ишонч таъкидлади. Шунингдек, икки томонлама манфаатли алоқалар турли соҳаларда ҳам изчил ривожланиб боришига умид билдирди.\nУчрашувда Алексей Гусев бошқирдистонлик раҳбар ва тадбиркорларнинг Самарқандга бу галги ташрифи нафақат қишлоқ хўжалигида кластерлар ташкил этиш ва ривожлантириш бўйича тажриба алмашиш, балки боғдорчиликни ўрганишда мутахассисларнинг яқин ҳамкорлигини йўлга қўйишга қаратилганини таъкидлади. Бу борада вилоятимизда тўпланган тажриба эътироф этилди.\nМеҳмонлар жорий йилнинг март ойида Бошқирдистонда ўтказиладиган агросаноат форумида самарқандлик тадбиркорларнинг ҳам иштирок этишини ҳамда Уфада вилоят вакилларининг бизнес-форум ўтказишини таклиф қилди.\nЭ.Турдимов икки томон манфаатларига хизмат қилувчи бизнес ғояларни қўллаб-қувватлашга тайёрлигини билдирди.


Сўнгги 12 соат ичида коронавирус билан боғлиқ қандай янгиликлар юз берди? | Qalampir.uz\nСўнгги 12 соат ичида коронавирус билан боғлиқ қандай янгиликлар юз берди?\nОлам\t24 Апрель 08:34 11007\nСўнгги 24 соат ичида дунёда коронавирус инфекцияси билан боғлиқ қандай янгиликлар бор? Қандай воқеа-ҳодисалар юз берди? Буларнинг бари QALAMPIR.UZ’нинг 24 апрель кунги дайжестида.\nЎзбекистонда 2020 йил 23 апрель соат 22:30 ҳолатига кўра, Ўзбекистонда коронавирус инфекцияси қайд этилганлар сони 1758 нафарни ташкил қилмоқда. Бугунгача беморларнинг 7 нафари вафот этган. Инфекция чалинганларнинг 561 нафари шифо топган.\nХитойда сўнгги бир кун ичида олтита янги ҳолат қайд этилди. Давлат қўмитаси маълумотларига кўра, ушбу ҳолатларнинг иккитаси хориждан келиш, қолган тўрттаси маҳаллий миқёсда аниқланган. Таъкидланишича, охирги 24 соат ичида Хитойда янги турдаги коронавирус инфекциясининг оқибатлари туфайли ўлимлар қайд этилмаган.\nАҚШ ҳарбий-денгиз флотига қарашли Theodore Roosevelt кемасининг экипаж аъзолари орасида COVID-19 вирусини юқтирганлар сони 840 кишига этди. Маълум бўлишича, 23 апрелга келиб, кема экипаж аъзоларининг 100 фоизи коронавирусга тестдан ўтган. Унинг жавоби 840 денгизчида ижобий ва 4098 нафарида эса салбий чиққан.\nРоссия пойтахти Москвада кунига 37 киши коронавирусдан вафот этди. Улар орасида 37 ёшдан 86 ёшгача бўлган беморлар бўлган, уларнинг баъзилари ўзаро мулоқотда бўлган. Бугунги келиб пойтахтда жами 325 киши ушбу касалликнинг қурбонига айланди.\nИсроилда инфекцияга чалинганлар сони 211 га кўпайиб, жами 14 803 нафарни ташкил этмоқда, деб ёзади мамлакат Соғлиқни сақлаш вазирлиги. Шунингдек, 192 вафот этган ва 5 611 соғайган беморлар бор. Соғлиқни сақлаш вазирлигининг маълумотларига кўра, 139 киши оғир аҳволда, улардан 109 нафарига ўпкага сунъиё ҳаво бериш аппарати ўрнатилган.\nШвейцариялик олимлар ушбу мамлакат аҳолиси орасида коронавирусга қарши иммунитетни аниқлаш бўйича тадқиқотни бошлаб юборди. SSPH+ Швейцария соғлиқни сақлаш мактабининг мутахассислари аллақачон аҳолидан қон намуналарини тўплашни бошлаган. Улар янги инфекция мамлакатнинг айрим ҳудудлари ва фуқароларнинг айрим гуруҳларига қандай таъсир қилганини билишни исташмоқда.\nЧехия ҳукумати мамлакатда фавқулодда ҳолат режимини 25 майгача узайтиришни маъқуллади. Маълумотларга кўра, ҳукумат аллақачон ушбу режимни мамлакат парламентига узайтириш тўғрисида илтимоснома юборган. Чехия маъмурлари 12 март куни коронавирус билан боғлиқ вазият туфайли фавқулодда ҳолат эълон қилган эди ва кейин уни 30 апрелгача узайтирди. Бугунгача, Чехияда коронавирус юқтириш ҳолати 7 138 нафарга етди.\n26 Май 14:40 47647\n27 Май 20:39 34412\n28 Май 21:12 32558\n26 Май 09:01 32474\n28 Май 08:06 25407


Гуноҳдан воз кечиш\nАъу’зу билла’ҳи минаш шайтонир ражи’м\nБисмилла’ҳир раҳма’нир раҳи’м\nОламларни тарбият қилувчи Аллоҳ таолога беадад, гўзал ва муборак (баракотли) ҳамд бўлсин. Унинг Зоти азаматига ва салтанатининг буюклигига қандайин ҳамд сазовор бўлса, шундай ҳамду санолар бўлсин. Ва Саййидимиз – Муҳаммад алайҳиссаломга ва унинг аҳли хонадонига ва асҳобларига ва Унга сидқидилдан тобеъ бўлган барча издошларига салоту саломлар бўлсин.\nАзиз ва муҳтарам биродарларим!\nАллоҳ таоло жалла жалолуҳу шу муборак ойда барчамизни файзу баракотидан ҳиссаманду ҳиссадор қулларидан айласин! Намозу ниёзларимизни, таровиҳу рўзаларимизни раҳматига эришмоғимиз, ризосини қозонмоғимиз учун васила қилсин.\nАллоҳ таоло Пайғамбаримизга нималарни ўргатгани кўпчиликка маълум. Расулуллоҳ бу ҳақда:\n«Раббим мени тарбия қилди ва тарбиямни гўзал айлади», – дея лутф этганлар. Бир етим болани Аллоҳ таоло ўзи етиштирди ва улуми аввалину охиринни унга ато қилди. Ҳадиси шарифлари кутубхоналарни шундай тўлдирдики, инсон уларни умр бўйи ўқиб тугата олмайди. Аллоҳ таоло Ул зотга кўп нарсаларни ўргатди, кўрсатди ва ҳеч бир бандага насиб этмаган мартабаларга эриштирди. Унга меърожни насиб этди ва ҳаётлиги даврида ўз даргоҳи иззатига қабул қилдики, бу башар аҳлидан ҳеч кимга насиб этмаганди. Чунки у муборак зот сарвари анбиё – Пайғамбарларнинг сарвари, Ҳабиби Мустафо – танланган севгили қули. Шунинг учун ҳам ул зотга кўп нарсаларнинг сир-асрорини билдирди. Бир ҳадиси Қудсийда Аллоҳ таоло буюради:\nيَا ابْنَ آدَمَ! هَلْ عَصَيْتُمُونِي فَذَكَرْتُمْ غَضَبِي فَانْتَهَيْتُمْ عَنْ مَعْصِيَتِي، وَهَلْ آتَيْتُمْ فَرَائِضِي كَمَا أَمَرتُكُمْ وَهَلْ آتَيْتُمْ الْمَسَاكِينَ مِنْ أَمْوَالِكُمْ، وَهَلْ أَحْسَنْتُمْ إِلَى مَنْ أَسَاءَ إِلَيْكُمْ، وَهَلْ غَفَرْتُمْ لِمَنْ ظَلَمَكُمْ، وَهَلْ وَصَلْتُمْ لِمَنْ قَطَعَكُمْ، وَهَلْ وَفَيْتُمْ لِمَنْ خَانَكُمْ، وَهَلْ أَدَّبْتُمْ أَوْلَادَكُمْ، وَهَلْ أَرْضَيْتُمْ جِيرَانَكُمْ، وَهَلْ سَأَلْتُمُ الْعُلَمَاءَ عَنْ أَمْرِ دِينِكُمْ؟ فَإِنِّي لَا أَنْظُرُ إِلَى صُوَرِكُمْ وَلَا إِلَى مَحَاسِنِكُمْ، وَلَكِنْ أَنْظُرُ إِلَى قُلُوبِكُمْ وَنِيَّاتِكُمْ فَأَرْضُونِي بِهَذِهِ الْخِصَالِ عَنْكُمْ.\nШу ҳадисни бироз изоҳласак:\nيَا ابْنَ آدَمَ!\nЭй одам фарзанди! – деб хитоб қилмоқда Аллоҳ таоло, буни эса Пайғамбаримиз бизга нақл қилмоқдалар. Пайғамбаримиз, Аллоҳнинг сўзларини ўз сўзлари билан гапирган бўлсалар, у ҳадиси қудсий деб аталади.\nНима учун бу китобларни ўқияпмиз? Чунки ундан кейинги келадиган гаплар чиройли... «Сиз шу ишларни қилинг, Мен сиздан рози бўламан! Сиз бу ишларни қилиб, Менинг розилигимни топинг! Бу чиройли амалларни бажариб, Менинг розилигимга эришинг!» – деб айтилмоқда. Биз Аллоҳ розилигига эришишимиз учун шуларни ўқиймиз.\nХудди шу сабабдан ҳам бу сатрларни танладим:\nهَلْ عَصَيْتُمُونِي فَذَكَرْتُمْ غَضَبِي فَانْتَهَيْتُمْ عَنْ مَعْصِيَتِي؟\n«Эй Одам ўғли! Менга исён қилаётганингда, бирор гуноҳ қилмоқчи бўлганингда, менинг гуноҳкорларга ғазаб қилишимни эслаб, ақл-ҳушингни йиғиб, гуноҳ қилишдан ўзингни ҳеч орқага тортдингми?»\nМасалан, Юсуф сурасини эсланг, унда айтилишича:\n“Ҳақиқатан, Зулайхо Юсуф алайҳиссаломнинг висолига интилди. Агар Парвардигорининг очиқ ҳужжат аломатини кўрмаганида, Юсуф алайҳиссалом ҳам Зулайхога мойил бўлар эди. Ундан (Юсуфдан) ёмонлик ва бузуқликни четлатиш учун уни ўз муҳофазамизга олдик, гуноҳдан асрадик” дея юқоридаги оятда хабар берилади. Дарҳақиқат, Юсуф алайҳиссалом ғоят гўзал ва энг чиройли пайғамбарлардан бўлганлар. Аммо Ҳазрат Пайғамбаримиз саллаллоҳу алайҳи васаллам Юсуф алайҳиссаломдан ҳам хушрўй бўлганлар.\n«Расулуллоҳнинг юзлари қилич каби ярақлайди». У вақтлардаги порлоқ нарса қилич эди. Чунки у даврда бизнинг давримиздагидек ойналар йўқ бўлган, кумушни ялтиратиб, ойна ўрнида қўлланилган. Шунинг учун ҳам «Қиличдек ялтирайди», – деб айтмоқда. Бошқа бириси эса: «Қанақа қилич? Ой каби, қуёш каби эди», – деб тушунтиради.\nШу муборак кунларда сўраймиз: Аллоҳ таоло ҳаммамизга охиратда жамолини кўришни насиб айласин. Энди мавзуга қайтамиз.\nЮсуф алайҳиссалом эшикдан киришлари билан хотинлар қўлларини кесдилар. Қўлларида олма бор эди, аммо улар бу ҳусну жамолни кўришлари биланоқ ҳамма нарсани унутдилар, лол қолдилар, натижада қўлларини кеса бошладилар.\n«Бас, қачонки уни кўришгач (улар беихтиёр уни) олқишладилар ва (ўзлари сезмаган ҳолларида, қўлларидаги пичоқлари билан) ўз қўлларини кеса бошладилар. Ҳамда: "Эй пок Аллоҳ, бу башар (фарзанди) эмас, бу асл фариштанинг ўзи-ку", деб юбордилар».\nЮсуф алайҳиссалом Зулайхо волиданинг қўлига тушиб қолди. Юсуф алайҳиссалом ёш бир йигит, Зулайҳо волида эса юқори табақага мансуб вазирнинг аёли. У эшикни ёпиши билан иккаласи ҳам бир-бирига ҳавас қилиб боқди, лекин Юсуф алайҳиссалом шу вазиятда ўзларини тутдилар...\n«Агар Парвардигорининг очиқ ҳужжат-аломатини кўрмаганида...». Ривоятга кўра, ўша вақтда Юсуф алайҳиссалом қаршиларида Яқуб алайҳиссаломни кўрган эканлар. Яқуб алайҳиссалом бармоқларини тишлаб турган ҳолатда намоён бўлибди. Шунда Юсуф алайҳиссалом эс-ҳушини йиғиб, ўзларини қўлга олибдилар. Албатта, буни кўрганларидан кейин нима дедилар:\n«(Юсуф) деди: "Парвардигорим, мен учун булар мени чорлаётган нарсадан кўра зиндон яхшироқдир» – деб, қамоққа киришни афзал кўрди. Нима учун шундай деди? Чунки Аллоҳнинг мукаммал танланган, гўзал, асл ва мукаммал қули, яъни Пайғамбар ўғли Пайғамбар бўлганлиги учун ҳам шундай деди.\nДемак, бу ҳадиси қудсийда Аллоҳ таоло биз Одам фарзандларидан: «Бирор гуноҳни қилишга ният қилиб, уни бажариш учун оёғингизни босаётган вақтда Аллоҳнинг ғазабини эслаб, ўзингизни орқага тортингизми? Шу гуноҳни қилмасликка муваффақ бўлдингизми?» – деб сўрамоқда. Бундан агар сиз шундай қилсангиз, мен сиздан рози бўламан, деган маъно чиқмоқда.\nХудованди карим Юсуф алайҳиссаломга лутф қилиб, қамоқдан чиқарди ва вазир қилиб қўйди. Тақдирида бор экан, Зулайҳо волидага уйлантирди, аммо ҳалол йўл билан никоҳ ўқилди. Гуноҳ билан эмас, савоб йўли билан оила қурдилар. Мана сизга Аллоҳдан қўрқиб, гуноҳдан воз кечишнинг ажру мукофоти.\nҲазрати Али розияллоҳу анҳу бир кун хизматчиси билан Куфадаги бир масжидга от етаклаб, намоз ўқигани келадилар. Шунда масжиднинг олдида бир кишини кўриб қоладилар ва унга «Илтимос, отимизнинг жиловидан ушлаб турсангиз!» – деб отни топшириб, намоз ўқигани масжидга кириб кетадилар. Намозни ўқиб чиқаётганларида отни ушлаб турганга бераман, деб ҳамёнларидан беш дирҳам оладилар. Аммо ташқарига чиқиб қарасалар, одам ҳам йўқ, от ҳам йўқ. Атрофни қидириб отни топишибди, аммо от эгарсиз. Ҳалиги киши эгарни ўғирлаб, отни эса ташлаб кетибди. Ҳазрати Али розияллоҳу анҳу хизматчисига беш дирҳам бериб: «Бориб бозордан эгар олиб кел!» – деб жўнатибди.\nБир оз вақт ўтгандан кейин хизматчи бир эгар билан бозордан қайтибди. Али не кўз билан кўрсинларки, бу ўзларининг эгарлари. Бир озгина олдин буни бир киши эгарчига сотиб кетибди, деб айтади. Шунда Ҳазрати Али розияллоҳу анҳу: "Қанчага сотибди?" деб сўрайдилар. Хизматчи: "беш дирҳамга сотган экан". «Вой бу бизнинг эгаримиз-ку!» деб таажжубланган эдим. Сотувчи: «Фойдаси керак эмас, ўғрига берган миқдоримни берсанг кифоя!» – деди.\nБу беш дирҳам масаласини кўрган Ҳазрати Али розияллоҳу анҳу тўпланган одамларга қараб: «Эй, жамоат, қаранг, бу ерда жуда катта ибрат бор! Ҳозир мен бу ўғрига, ўз ҳамёнимдан беш дирҳам ажратиб, кўнглим рози бўлиб, ҳалол қилиб бермоқчи эдим. Сабр қилганда беш дирҳам олар эди. Аммо сабр қила олмади, натижада нима олди? Албатта, беш дирҳам олди. Лекин ҳалолидан эмас, балки ҳаромидан олди. Ўғирлаб сотиб ва қочиб кетди. Аллоҳ унинг тақдирига бугун беш дирҳам топишни ёзган эди. Бироз сабр қилса, ҳалолидан насиб этарди. Аммо у харомга чопиб кетди.\nҲазрати Али розияллоҳу анҳунинг ҳамёнига қарайдиган бўлсак. Унда ўзгарган бирор нарса йўқ. Беш дарҳамни ажратиб, ўша кишига бермоқчи бўлдилар холос. Ниятларига кўра бу ерда у зот савоб олдилар. Беш дирҳам эса чўнтагидан чиқиб, эгарчининг қўлига бориб тушади. Эгарчи ҳам ҳеч нарса йўқотмади. Эгарчи бировдан беш дирҳамга сотиб олди ва бошқа бировга яна беш дирҳамга сотди. Аммо бу ерда одамлар бажарган ишларига кўра ё савоб олмоқдалар, ё гуноҳга ботмоқдалар. Тақдир ўзгармаяпти, аммо ниятига кўра инсон ё гуноҳ, ё савоб олмоқда, яъни ё жаннатий ёки дўзахий бўлмоқда.\nЮсуф алайҳиссалом сабр қилдилар, гуноҳга яқинлашмадилар, қамоқни афзал кўрдилар, натижада Аллоҳ унга ҳалол никоҳни насиб этди. Биз бу ривоятларни нимага келтирдик? Инсон ўзини Ҳаром иш қаршисида қандай тутиши лозимлигини уқтирдик, холос. Зеро, инсон фарзандининг ҳаётида ҳар хил вазиятлар бўлади. Баъзи нарсаларни ўзи ҳам, нафси ҳам хоҳлайди. Узатса қўли етади, узиб олади, аммо «йўқ, олмаслигим лозим, бу олма ҳаром!» – деб уни узмайди. Бошқа ердан бирортаси бир лаган олма олиб келади. Агар унинг насибасида олма ейиш бўлса, у ўзгармайди, фақатгина инсон ҳаром қаршисида турганда ўзини тутиши лозим! Шундай қилса, албатта, Аллоҳ у қулини севади.\nБу ерда Аллоҳ яхши кўрган, унга маъқул бўлган амаллар ҳақида суҳбатлашяпмиз. Ўзимизни тутамиз, ҳаромга кўз ташламаймиз. Ўзимизни тутамиз, ҳаромга қулоқ бермаймиз. Ўзимизни тутамиз, ҳаромга кўмаклашмаймиз. Ўзимизни тутамиз, ҳаром жойга қадам ташламаймиз.\nТақво деган нарса нима ўзи? Аллоҳ таоло Қуръони каримда нима демоқда.\n«Эй мўъминлар! Тақволи кишилар бўлишингиз учун сизлардан илгари ўтганларга фарз қилингани каби сизларга ҳам саноқли кунларда рўза тутиш фарз қилинди».\nДемак, инсон бирор гуноҳ ишни қилмоқчи бўлганда, уни қилмай, ниятидан қайтса, бу унинг тақводорлигидан нишона. Бу ерда Аллоҳ таоло шуни сўрамоқда: «Бирор гуноҳ ишга рўпара келганда мени эслаб, ғазабимни ўйлаб ўзингни орқага тортдингми?» Демак, биз рўза тутиб, ҳаромдан чекинишни ўрганамиз. Рамазонда олганимиз ирода тарбиясини ҳар кунимизга тадбиқ қиламиз. Ҳаромга қўл узатмаймиз, унга қарамаймиз, уни гапирмаймиз, уни емаймиз, ҳаромга қадам ҳам ташламаймиз.\nهَلْ آتَيْتُمْ فَرَائِضِي كَمَا أَمَرْتُكُمْ؟\n«Мен сизга амр қилган фарзларимни буюрган шаклда ўрнига келтириб қўйдингизми? Закот бериш керак бўлса, бердингизми? Намоз ўқидингизми?»\nМасалан, Аллоҳ таоло (ақи’мус солаҳ) дейди: яъни, «Намозни тўғри-дуруст иқома қилинг!» – дейди. (Саллус солаҳ!) «Намоз ўқинг!» – демаяпти, «Намозни қоидасига кўра иқома, барпо қилинг?» демоқда. Яъни, чиройли ўқинг, маъносида келмоқда. (Ва ла тазну). «Зино қилманг!» – демаяпти. (Ва ла’ тақрабуз зина’). «Зинога яқинлашманг!» – демоқда. Мўъмин зинонинг яқинига ҳам бормайди. Зинога яқинлаштирувчи ишларни ҳам қилмайди, у ҳақда гапирмайди, унга қарамайди. Зинодан сақланган киши уятли, ор-номусли ва эътиқоди соғлом бўлади. Буларнинг ҳаммаси Аллоҳ таолонинг марҳамати билан, ёрдами билан бўлади.\nوَهَلْ آتَيْتُمُ الْمَسَاكِينَ مِنْ أَمْوَالِكُمْ؟\n«Мискин-бечораларга, фақирларга молларингиздан бердингизми? Хайру ҳасанот қилдингизми?»\nЗакот бу фазилат бўлибгина қолмай, мажбурият ҳам. Закот, бу фақирнинг бой устидаги ҳаққи.\n«Улар топган мол-мулкларида сўрагувчи ва (мол-давлатдан) маҳрум кишилар учун маълум ҳақ (яъни закот) бўлган зотлардир». Бошқа кимсанинг ҳаққи. Кимнинг ҳаққи бу? (Лиссоили вал маҳрум) ...фақир ва ночорларнинг ҳаққи бор». У мол уники эмас-ку, ҳақни ҳақ соҳибига бермоқда. Чунки бу унинг ҳаққи.\nҲазрати Абу Бакр Сиддиқ қанча берди? 2,5% бердими? Расулуллоҳ саллаллоҳу алайҳи васаллам хоҳишлари билан ҳаммасини берди. Буни кўрган сарвари олам сўрадилар: «Эй Абу Бакр! Аҳли оилангга, болаларинга нима қолдирдинг?»\n«Аллоҳ ва Расулини қолдирдим!» – деди.\nНега? Чунки ул зот сиддиқият мақомида эдилар. Бу мақомнинг мартабаси шундай. Сидқ билан берди ва берганда ҳам ҳаммасини берди. Нима учун? Чунки Расулуллоҳ саллаллоҳу алайҳи васаллам ҳам йўқликдан, маҳрумиятдан ҳеч ҳам ташвишланмас эдилар. Ул зот ҳам Пайғамбарнинг хос уммати бўлгани учун камбағал бўлиб қолишдан чўчимади.\nМенда яхши таассурот қолдирган бир воқеъни сизга айтиб бермоқчиман.\nБир бадавий Пайғамбаримиз саллалоҳи алайҳи васалламни зиёрат қилгани келибди. У бир қишлоқдан, қабиладан, чўлдан келган одам. Жуда ҳам чиройли қўйларни ўтлатиб юрганларини кўрибди ва:\n«Ё Расулуллоҳ! Булар қандай чиройли қўйлар-а!» – дебди.\n«Сенга жуда ёқдими?» – деб сўрабдилар Расулуллоҳ саллаллоҳу алайҳи васаллам.\n«Жуда ҳам чиройли экан! Жуда ёқди, ё Расулуллоҳ!»\n«Ундай бўлса, ол ҳаммасини» – деб айтган эканлар.\nБиз нима қиламиз? Биз бир донасини сўямиз ёки берамиз, ёки «Шу сонини кесиб, унга бериб юборинг!» деймиз. Кўпинча, каллани пишириш уйда хотинларга мушкуллиги учун: «Бошини, шу нарсаларини бериб юборинг!» деймиз. Аммо Расулуллоҳ саллаллоҳу алайҳи васаллам нима демоқдалар:\n«Ҳаммасиними, ё Расулуллоҳ?»\nҲаммасини олибди, жимгина уларни олиб, кечга яқин қабиласига кириб борибди.\n"Аллоҳу Акбар! Бу нима? Сен эрталаб бир ўзинг чиқиб кетгандинг. Нима, талончилик қилдингми ёки ўғирлик қилдингми?" – деб таажжубланиб сўрабдилар. Шунда у:\n"Муҳаммад берди. Фақирликдан қўрқмайдиган Муҳаммад берди", – деб айтибди.\nБизнинг эса фақирликдан қўрққанимиздан қўлларимиз титрайди: «Ҳой, ҳой, бола-чақангга нима қолади?» – деймиз.\nПайғамбаримиз фақирликдан қўрқмасдан бутун борини берибдилар. Одамлар ҳайрон қолишибди, ҳаммалари мафтун бўлиб, мусулмончиликни қабул қилибдилар. Бир пода қўй яхшими ёки бир гуруҳ мусулмонлар яхшими? Шу қадар мусулмонга эга бўлдилар. Қўйни бердилар, мусулмонни – мўминни олдилар Пайғамбаримиз саллаллоҳу алайҳи васаллам. Бу билан зарар иш қилмадилар? Янада кўпроқ фойда кўрдилар, чунки холис мусулмонлар кўпайди.\nЯъни беришдан қўрқмай берар эдилар. Абу Бакр Сиддиқ ҳам бермоқчи бўлганларида қўрқмасдан ҳаммасини берар эдилар.\n«Мискинларга молларингиздан бердингизми?» Берамиз. Нима учун берамиз? Чунки уларнинг ҳақлари бор. Бизнинг молларимизда уларнинг ҳам ҳақлари бор. Уни берган вақтимизда молимиз маънан тозаланади,покланади. Шунинг учун ҳам арабчада закотнинг маъноси тозалаш дегани. Закот беришинг билан молинг покланади. Закот бу – инсоннинг Аллоҳга итоаткорлигини кўрсатадиган белги. Бахил билан сахий мусулмоннинг фарқи закот беришда билинади. Закот берган инсонни бахил деб айтолмайсан. Аммо закот бу – сахийликнинг энг қуйи қисми, энг юқори чўққиси бу сиддиқиятдир. Ниманг бўлса, Аллоҳ йўлида ҳаммасини берасан. Ҳатто жонларини ҳам берганлар. Бир Усмонли шоири шундай дейди:\nЖонни жонон сўрабди, бермаслик бўлмас, эй дил,\nҲар не қилганим билан у на менингдир, на сенинг!..\nЖонни жонон хоҳлаганидан кейин бермасдан иложи йўқ? Ахир, бу меники ҳам, сеники ҳам эмас, Уникидир! Шундоқ деб, жонини берибди...\nДемак, инфоқ-эҳсон қилганлардан Аллоҳ мамнун бўлар экан.\nПайғамбаримиз саллаллоҳу алайҳи васаллам ҳадиси шарифларида рамазоннинг сифатларидан бири ҳақида нима деган эдилар:\n«Мувасот – мол билан бировга яхшилик қилиш, молдан бирор нарса бериш дегани». Рамазонда биласиз, Қуръони карим ўқилади, таровиҳ намозлари адо этилади, рўза тутилади. Яна нима қилинади? Хазиналар эшиги очилиб, фақирларга ҳам улуш берилади. Уларни севинтирилади. Шунда Аллоҳ рози бўлади. Нега? Чунки, кўнгил олиш – Каъба қуришдек савоб. Қалбни бузиш – Каъбани бузишдек гуноҳ.\nПайғамбаримиз саллаллоҳу алайҳи васаллам Каъбанинг олдига бориб:\n«Қандай чиройлисан, қандай мубораксан, эй Каъба! Нақадар муҳтарамсан, лекин Аллоҳга қасам бўлсинки, мўъмин қулнинг қалби Аллоҳ наздида сендан кўра қийматлироқдир», – дейдилар.\nМўъмин қулнинг қалби Каъбадан кўра ҳурматлироқ. Намозхон, ниёзманд бир фақирга бирор нарса бериб кўнглини олсангиз, қанчалик савоб топган бўласиз!\nИстанбулда содир бўлган бир воқеани айтиб бердилар. Жуда ҳам қизиқ, ақлим лол қолди. Қурбон байрами куни намоздан чиқишлари билан бир бой киши у ердаги бир оқ соқолли, ўртача бўйли, жамоатнинг фақир кишиларидан бирини қўлтиғидан тутиб масжид атрофидаги бир қўй подасининг олдига олиб борибди ва:\n«Шу қўйларнинг орасидан энг чиройлисини, энг семизини танлагин! Қайси бирининг гўшти ширин ва яхши бўлишини сен яхши биласан. Энг чиройлисини топгин!» – дебди.\nФақир энг катта, энг семиз қўйни танлаб:\n«Тақсир шунисини олинг, шуниси энг яхшиси!» – дебди.\n«Хўп бўлади! Четга тортгин уни!» – деб буюрибди.\nҚўйнинг ҳақини берибдилар. Кейин:\n«Буни уйингга олиб бор! Болаларинг билан мазза қилиб егин!» – деб фақирга эҳсон қилиб юборибди.\nУ бечора бой қўйни ўзига танлаяпти, деб ўйлади. Ҳолбуки, у фақирга бермоқчи эди. Агар қўйни унга беришини билганида эди уяларди, кичигини танлар эди. «Шуниси етади тақсир, шарт эмас!» – деб айтарди. Бой киши ўзига олади деб, энг каттасини, энг семизини, икки баробар қимматини танлади. Бой эса қўйнинг пулини тўлагач, «Буни уйингга олиб бор! Мен бу қўйни сен учун олдим!» – деди.\nБу жуда ҳам ҳайратланарли, шу билан бирга ибратли бир ҳолдир. Қаранг, мен уни танимайман, лекин эшитганимдан кейин дуо қиляпман. Жўмардликни қилган одам аллақачон ўлиб кетди, аммо рамазон ойида Испартада унинг ҳаққига дуо қилмоқдалар. Инсон ўлади, лекин орқасида қилган яхши амали, эҳтиромга сазовор номи қолади.\nهَلْ أَحْسَنْتُمْ إِلَى مَنْ أَسَاءَ إِلَيْكُمْ؟\nЯна бир савол сизларга: «Сизга ёмонлик қилганга ҳеч яхши муомалада бўлдингизми?»\nЁмонлик қилганга ёмонлик билан жавоб қайтарамиз. Одат шундай. «Нима қилай, у бошлади урушни...» – деймиз-да, костюмимизни ечиб, бир мушт туширамиз, қарабсизки, дўппослашиб кетамиз. Нима учун, ахир? Чунки у бошлади урушни...\nПайғамбаримиз саллаллоҳу алайҳи васалламнинг айтганларига кўра, Аллоҳ таоло биздан нимани сўрамоқда: «Сизга ёмонлик қилганга яхшилик қилдингизми?»\nПокистонда бизга бир киши ҳақида айтиб бердилар. Бир киши деҳқончилик қилаётган одамнинг олдига борибди. Соқолли, нуроний, дарвиш, муборак бир одам. Деҳқонни четга чақирибди ва унга диний нарсалардан насиҳат қилибди. У одам эса «Мени ишимдан қолдириб, шунинг учун чақирдингми?» – деб юзига бир шапалоқ солибди ва унинг оғзи-бурнини қонга бўябди. У эса оғзи-бурнини арта туриб унга қараб: «Узр сўрайман, биродар, сени хафа қилиб қўйдим, сен ҳақсан! Сени ишингдан қолдирмаслигим керак эди!» – деб айтар экан. Буни кўрган у одам қаршисидаги муборак бир инсонлигини англаб, қилган ишидан пушаймон бўлиб, йиғлабди ва қўлларини ўпа бошлабди.\nЭнди ҳаётингиз хронологиясини бир кўз олдингизга келтириб кўринг-чи; Сизга ёмонлик қилган, яхшилаб жазолаган бирор одамга яхшилик қилдингизми? Демак, Аллоҳ ёмонлик қилганга яхшилик қилганни севади. Шундай қилинса, орада муҳаббат пайдо бўлади, яралар битади. Агар шундай қилинмаса, қон даъвоси тўхтамайди.\n«Ёмонлик қилганга яхшилик қилганингизда савоб топардингиз, ризолигимга эришардингиз. Молингиздан берганингизда ризолигимни қозонар эдингиз. Фарзларимни тутганингизда савобимга эришардингиз. Менинг хотирам учун ғазабимдан қўрқиб, бир гуноҳдан ўзингизни тортганингизда, розилигимга эришган бўлар эдингиз».\nБир ҳадиси қудсий ёдимга тушди. Эртага рўзи маҳшарда Аллоҳ таоло бандасига шундай дер экан:\n«Бандам! Мен касал бўлдим, мени зиёрат қилмадинг!»\n«Субҳаналлоҳ! Эй Раббим, сен оламларнинг Раббисисан, қандай қилиб сен касал бўласан? Бу нима дегани?»\n«Фалончи қулим касал бўлганда уни зиёрат қилганингда эди, Мени зиёрат қилгандек савоб топар эдинг».\n«Эй бандам! Мен оч қолдим, мени тўйдирмадинг!»\n«Фасубҳаналлоҳ! Эй Раббим, сен оламларнинг Раббисисан, сен оч қолмайсан, сен бу сифатлардан поксан!»\n«Фалончи қулим оч қолган эди. Сен уни тўйдирганингда мени тўйдирган бўлар эдинг» – деган ҳадиси шарифлар бор. Аллоҳ таоло қулларининг бир-бирларига меҳру мурувватли, марҳаматли бўлишларини яхши кўради ва рози бўлади.\nهَلْ عَفَوْتُمْ لِمَنْ ظَلَمَكُمْ؟\n«Сизга зулм қилганни ҳеч кечирдингизми?» Кечиримлилик инсонга жуда катта мукофотлар келтиради. Бу фазилат ҳам ояти каримада мадҳ қилинмоқда:\n«Ғазабларини ичларига ютадиган, одамларнинг (хато-камчиликларини) авф этадиган кишилардир». Бу – тақво аҳлининг сифати. Ҳозир биз рамазонда тақвони ўрганяпмиз, бир ойлик тақво курсида таълим оляпмиз.\n«Тақволи кишилар бўлишингиз учун» деб буюрилмоқда. Хўп, тақво аҳлининг сифати нималардан иборат экан?\n«(У тақводор зотлар) яхши-ёмон кунларида инфоқ-эҳсон қиладиган, ғазабларини ичларига ютадиган, одамларнинг (хато-камчиликларини) афв этадиган кишилардир», жўмарддир – фақирлар учун омборининг, қопининг оғзини очади (вал казиминал ғайз). «Ғазаби келса, ўзига ҳоким бўлиб, ғазабини ютади (вал афи’на анин-на’с). Инсонларни эса кечиради». Мутасаввиф Юнус Эмро буни шеърий йўлда чиройли қилиб баён этган:\nЯратилганни хуш кўр,\nИнсонлар хом сут эмган, вафосиз, қусурли, яхшиликни унутувчи бўлсалар ҳам, уларни Аллоҳ учун яхши кўргин. Нима ҳам қилардик бошқа?\nЗулм қилганни кечирасан, шундагина жароҳатлар битади, жамоалар гўзаллашади, ёмонлар қилган ишларидан пушаймон бўлади. Ишлар шундагина тузалади. Акс ҳолда жамиятда ишнинг тўғри кетиши қийин.\nﻭَﻫَﻞْ ﻭَﺻَﻠْﺘُﻢْ ﻟِﻤَﻦْ ﻗَﻄَﻌَﻜُﻢْ؟\n«Сиз билан алоқасини узган кишининг ҳузурига сиз бордингизми?» Эсидан кўтарилиб кетибди, сизни ҳеч сўрамайди, ҳол-аҳволингиздан хабар ҳам олмайди, алоқани кесибди, сиз эса ҳеч олдига бордингизми? Бу жуда ҳам аҳамиятли.\nУстозимиз Муҳаммад Зоҳид Қўтқу ҳазратлари бир шаҳарга келганда:\n«Фалончини зиёрат қилгани борамиз!» – деб қолдилар. Зиёратига борадиган одамимиз ўзларидан ёш, ўзларининг муридлари ва ўзлари ҳақида ёмон гапирган бир кимса эди. Иғвогарлик қилган, одобсизлик қилган, бировлар ҳақида гапирадиган бир кимса... Шунда мен устознинг олдиларига яқинлашдим ва:\n«Ота! У одам сиз ҳаққингизда бўлар-бўлмас гапларни гапирмоқда, сизни унча яхши кўрмайди, сизга мухолиф!» – деб айтдим.\nЛекин, улар хоссатан унинг олдига бордилар. У менинг ҳақимда гапирмоқда экан, деб ўтирмадилар. Натижада у одамнинг қандай ўзгарганини мен яхши биламан.\nﻭَﻫَﻞْ ﻭَﻓَﻴْﺘُﻢْ ﻟِﻤَﻦْ ﺧَﺎﻧَﻜُﻢْ؟\n«Сизга хиёнат қилганга сиз яхши вафоли бўла олдингизми?»\nﻭَﻫَﻞْ أَﺩَّﺑْﺘُﻢْ أَﻭْﻻَﺩَﻛُﻢْ؟\n«Фарзандларингизни одобли қилиб тарбия қилдингизми?»\nﻭَﻫَﻞْ أَﺭْﺿَﻴْﺘُﻢْ ﺟِﻴﺮَﺍﻧَﻜُﻢْ؟\n«Қўшниларингизни хушнуд қила олдингизми? Улар сизни дуо қиладиларми, мамнунми сиздан?»\nﻭَﻫَﻞْ ﺳَﺌَﻠْﺘُﻢُ ﺍﻟْﻌُﻠَﻤَﺎﺀَ ﻋَﻦْ أَﻣْﺮِ ﺩِﻳﻨِﻜُﻢْ؟\n«Адашиб қолмайин деб, нотўғри иш қилиб қўймайин деб, ҳақни ўрганаман деб, диний мавзулардаги мушкулотларингизни олимларингиздан сўрадингизми?»\nﻓَإِنِّي ﻻَ أَﻧْﻈُﺮُ إِﻟَﻰ ﺻُﻮَﺭِﻛُﻢْ، ﻭَﻻَ ﻣَﺤَﺎﺳِﻨِﻜُﻢْ ﻭَﻟَﻜِﻦْ أَﻧْﻈُﺮُ إِﻟَﻰ ﻗُﻠُﻮﺑِﻜُﻢْ ﻭَﻧِﻴَّﺎﺗِﻜُﻢْ\n«Чунки шубҳасиз Мен сизнинг шаклу шамойилингизга ва чиройингизга қарамайман». Молу дунёнгиз бор экан, мартабангиз баланд экан, ҳар хил чиройли сифатларингиз бор экан, наслу насабингиз тоза экан. Лекин улар мени қизиқтирмайди. Юзингиз ҳам, суратингиз ҳам ва сизнинг яхши васфларингиз ҳам мени қизиқтирмайди, мен уларга назар ташламайман. Фақатгина қалбларингизга боқаман! Қалбингиз қандай – покми, унда соф ниятлар борми ўзи, шунга эътибор бераман ва ниятларингизга қарайман.\nﻓَﺎﺭْﺿَﻮْنِي ﺑِﻬَﺬِﻩِ ﺍﻟْﺨِﺼَﺎﻝِ ﻋَﻨْﻜُﻢْ\n«Мана шу айтиб ўтганларимни, мен хоҳлаган шаклда бажарсангиз, менинг ризолигимни топинг! Бу васфлар орқали Мени рози қилинг!» – деб буюрмоқда Аллоҳ таоло.\nАллоҳ таоло шу муборак таълим-тарбия ойида, тақвони ўрганиш ойида, ибодат ойида, раҳмати жўш урган ойда; аввали раҳмат, ўртаси мағфират, охири эса жаҳаннамдан озод бўлиш ойида ҳаммамизни тафвиқоти самадониясига мазҳар айласин! Бу табаррук ойнинг хайру баракотидан фойдаланиб, Аллоҳ севган тақводор солиҳ бандалар ҳолига келишни насиб айласин! Ёмон ахлоқларимизни тарк этиб, гўзал хулқ эгаси бўлишимизни насиб этсин!\nБиҳурмати асрори суратил фотиҳа...\n“Рамазон ва тақво” китобидан\n Юсуф сураси, 24-оят.\n Юсуф сураси, 31-оят.\n Юсуф сураси, 33-оят.\n Бақара сураси, 183-оят.\n Маориж сураси, 24-25-оятлар.\nДругие материалы в этой категории: « Фитр садақаси\tФарзандларимизни Рамазонда ва бошқа вақтларда қандай тарбия қиламиз? »


Тожикистондаги завод Ўзбекистонга зарар етказмоқда\nОзодбек 20 январь куни Ўзбекистон Табиатни муҳофаза қилиш давлат қўмитасида “Марказий Осиёда чегаралараро муаммолар ва экологик хавфсизлик” мавзуида учрашув бўлиб ўтди.\nУчинчи бор ўтказилаётган ушбу тадбирда экологик соҳаларда фаолият юритадиган нодавлат ташкилотлар, давлат идоралари вакиллари иштирок этди.\nУчрашув қатнашчилари Марказий Осиёда экологик вазият ёмонлашаётгани, чегаралараро (трансчегаравий) муаммолар кўпайиб бораётганидан ташвиш билдирди. Улар Ўзбекистоннинг ички ва чегара ҳудудларидаги экологик аҳволни таҳлил қилди ҳамда мавжуд муаммоларни бартараф этиш юзасидан фикр алмашди.\nУчрашувда таъкидланишича, бугунги кунда минтақада ҳаво ифлосланиб бормоқда, суғориш ва ичимлик сув сифати ёмонлашмоқда, саноат корхоналаридан чиқаётган чиқиндилар кўпаймоқда.\nТадбирда Тожикистон альюминий заводи (ТАЗ) атрофида жуда катта баҳс-мунозара бўлди. Ўзбекистонлик мутахассисларнинг фикрича, мазкур завод Россиянинг “РусАЛ” компанияси билан ҳамкорликни йўлга қўйиб, маҳсулот чиқаришни кўпайтириши Ўзбекистон ва Тожикистон аҳолиси саломатлигига жуда катта салбий таъсир кўрсатади. Шунинг учун заводнинг зарарини камайтириш бўйича чора-тадбирлар кўриш керак.\nУчрашувда ТАЗ салбий таъсир кўрсатаётган ҳудудларда экологик аҳволни яхшилаш тўғрисида Ўзбекистон ва Тожикистон ўртасидаги ҳукуматлараро келишувнинг ижроси юзасидан ҳам фикр .ритилди. Қатнашчилар бу ҳужжат ижросини қониқарсиз баҳолади.\nИштирокчиларга Сурхондарё вилояти Сариосиё ва Узун туманларидаги экологик вазиятни ўрганиш мақсадида нодавлат ташкилотлар вакиллари уюштирилган сафар ҳамда ТАЗнинг атроф-муҳитга зарарига бағишланган фильмлар намойиш этилди.\nУчрашув якунлари бўйича Ўзбекистон ва Тожикистон ҳукуматларига ҳамда ишбилармон доира вакилларига қаратилган мурожаатнома қабул қилинди.\nУнда Ўзбекистоннинг жанубий туманларида яшайдиган аҳолига ва атроф-муҳитга жиддий зарар етказувчи рангли металл ишлаб чиқариш тизимини қайта кўриб чиқиш, унинг хавф-хатардан холи вариантини қабул қилиш бўйича режалар тўғрисида фикр алмашиш ҳамда жамоатчиликни бундан огоҳ этишга даъват этилади.


«БИЗ ЎЗБЕКИСТОН ХАЛҚ ДЕМОКРАТИК ПАРТИЯСИНИ ТАНЛАДИК» - Ўзбекистон овози газетаси\n«БИЗ ЎЗБЕКИСТОН ХАЛҚ ДЕМОКРАТИК ПАРТИЯСИНИ ТАНЛАДИК»\nИнтернетда маълумот излаб ўтирганимда бир сўровга кўзим тушди. «Сиз қайси партия аъзосисиз?». Ушбу савол кўпчилик сингари мени ҳам қизиқтириб қўйди.\nСўровномани кузатдим ва таҳлил қилдим. Бир қатор ёшлар ЎзХДПни танлаган экан. Нима учун айнан шу партияни танлаганликлари мени қизиқтирди. Ёшлар билан боғланиб, уларнинг бу ҳақдаги фикрини сўрадим.\nЖаҳон иқтисодиёти ва дипломатия университети қошидаги академик лицей етакчиси Дилшодбек Иззатуллаев:\n— Мамлакатимизда бўлаётган ўзгариш ва янгиланишлар, ижтимоий-сиёсий жараёнларни мунтазам кузатиб бораман. Демократик ислоҳотларни чуқурлаштириш, сиёсий партиялар фаолиятини кучайтиришга алоҳида эътибор қаратилаётгани диққатимни тортиб келади.\nАлбатта, ҳудудларнинг ижтимоий-иқтисодий тараққиётига тўсиқ бўладиган бир масалани ечиш учун турли ёндашувларнинг илгари сурилиши, ҳар хил фикрларнинг билдирилиши демократиянинг муҳим белгиларидан биридир. Бу жуда қизиқ жараён. Қандайдир воқеага нисбатан турли позицияларнинг илгари сурилиши, энг муҳими, бунда соғлом баҳс-мунозара бўлиши масала ечимида энг тўғри йўлни танлаб олишга хизмат қилади.\nМен ҳам келгусида ана шу жараёнларда фаол иштирок этмоқчиман. Узоқ вақт кузатувлардан сўнг, фикрларим ғояларига мослиги сабабли Ўзбекистон Халқ демократик партиясига аъзо бўлдим.\nВазира Ахунова, «Камолот» ЁИҲ Шайхонтоҳур туман бўлими мутахассиси:\n— Ёшлар билан ишлайман. Улар билан ҳамфикр, ҳамнафас бўлиш орқали кўп нарса ўргандим. Шунга амин бўлдимки, яхши ташаббуслар рўёбга чиқиши учун кўпчилик бирлашиб ҳаракат қилиши керак экан.\nЮртимизда фаолият юритаётган сиёсий партияларнинг дастурлари билан бирма-бир танишдим. ЎзХДП дастурида ижтимоий муҳофазага муҳтож кишилар манфаатларини таъминлаш, ёшларнинг ижтимоий-сиёсий фаоллигини ошириш, уларни ишга жойлаштириш масалаларига алоҳида эътибор қаратилгани менга маъқул бўлди. Шунинг учун айнан Халқ демократик партияси сафида бўлишни истадим.\nПартия тизимида ўтказиб келинаётган «Ёш сиёсатчи» кўрик-танловининг туман ва шаҳар босқичларини кузатдим. Бу партия ҳақидаги таассуротларимни янада бойитди. Масалан, танлов дастуридан ёшларнинг билими, интилиши ва ташаббускорлигини оширишга қаратилган қатор шартлар ўрин олган. Булар ҳам менга маъқул келди. Шундан сўнг партиянинг Шайхонтоҳур туман кенгашига бориб, аъзо бўлиш ниятида эканимни айтдим.\nЗиммамдаги масъулиятни ҳис этиб турибман. Мен энди сиёсий партия аъзосиман, билим ва тажрибамни аямай меҳнат қилишга ҳамда ўз таклифларимни илгари суришга ҳаракат қиламан.\nЁшлар билан суҳбатимиз давомида сафимизда ана шундай фидойи, интилувчан йигит-қизлар борлигидан, очиғи, қувондик. Бундай фаол ёшлар ЎзХДПнинг ҳақиқий таянчи ва суянчидир.


Ноябрь 2019 — Боғот садоси\nЎЗИНИ ЎЗИ БАНД ҚИЛГАН ФУҚАРО ЮТҚАЗМАЙДИ\nAdministrator/ Ноябрь 30, 2019/ Жамият/ 0 comments\nМеҳнат даромади олишга йў-налтирилган жисмоний ва юридик шахсларга хизматлар кўр-сатиш, ишларни бажариш бўйича шахсий меҳнати билан иштирок этишга асосланган фаолиятни амалга оширадиган, якка тадбиркор, ҳунармандчилик субъекти ёки деҳқон хўжалиги аъзоси сифатида рўйхатга олинмаган жисмоний шахслар ўзини ўзи банд қилган фуқаролар ҳисобланади. Бундай фуқароларга 24 та фаолият (хизматлар, ишлар) турлари бўйича меҳнат органлари томонидан вақтинчалик меҳнат гувоҳномаси берилади.\nФАОЛ ИШТИРОК ЭТИШДИ\nAdministrator/ Ноябрь 29, 2019/ Тадбир/ 0 comments\nЎқувчиларнинг билимдонлигини ошириш, тафаккурини кенгайтиришда фанлар доирасида ташкил этиладиган беллашувларнинг ўрни катта. Жумладан, «Менинг ҳуқуқ ва мажбуриятларим» кўрик-танловининг ўтказилишидан кўзланган мақсад ҳам ўқувчи -ёшларнинг ҳуқуқ фанидан олган билимларини синовдан ўтказиш, уларнинг ўз ҳуқуқ ва мажбуриятларини қай даражада англашларини аниқлашга қаратилган.\nНОҚОНУНИЙ ИШ КЕЛТИРАР ТАШВИШ\nAdministrator/ Ноябрь 28, 2019/ Ҳуқуқий/ 0 comments\nЧет эл валютасида бўлган пулингизни айирбошлашни хоҳлайсизми? Марҳамат, банклар томонидан тегишлича хизматлар кўрсатилади. Бироқ, ҳамон валюта олди-сотдиси билан ноқонуний равишда шуғулланиб келаётган айрим кимсаларнинг борлиги ачинарли.\nAdministrator/ Ноябрь 27, 2019/ Ҳуқуқий/ 0 comments\nҲуқуқни муҳофаза қилувчи орган ходимлари томонидан ўтказилган тадбир давомида таркибида гиёҳвандлик воситаси бўлган ҳапдорилар олди-сотдиси билан шуғулланиб келган шахсларнинг жиноятлари фош этилди.\nБоғот тумани ҳокими ОЙБЕК Холбоевнинг туман тадбиркорларига М У Р О Ж А А Т И\nAdministrator/ Ноябрь 26, 2019/ Ҳокимият/ 0 comments\nАссалому алайкум ҳурматли тадбиркорлар! Боғот тумани улкан иқтисодий ҳамда маънавий мавқега эга бўлган, фан, маданият, ижод, илм-зиё салоҳияти юксак равнақ топган, энг қадимий тарихга ва ўзига хос маданиятга эга туманлардан биридир.\nAdministrator/ Ноябрь 19, 2019/ Ҳуқуқий/ 0 comments\nКОРРУПЦИЯГА ҚАРШИ КУРАШИШ – БАРЧАМИЗНИНГ БУРЧИМИЗ Жамиятда шундай иллатлар борки, у маълум бир соҳага эмас, балки бутун жамият тараққиётига тўғаноқ бўлади. Давлатни ич-ичидан емирадиган ана шундай иллат – коррупция ва порахўрликдир. Айнан шу иллат сабабли кўплаб давлатларнинг инқирозга юз тутгани ҳам тарихдан маълум.\nAdministrator/ Ноябрь 7, 2019/ Суд ҳуқуқ тизими/ 0 comments\nКЕРАКЛИ ЮКНИНГ ОҒИРИ ЙЎҚ! Бугунги тезкор тараққиёт инсонларга кўплаб талабларни қўймоқда. Айниқса, фан-техника, интернет ва медиа муҳит ривожлангани сайин кишиларнинг дунёқараши ҳамда яшаш тарзи ўзгармоқда. Негаки, «интернетга тобелик» кўплаб ёшларимизни, замондошларимизни, оила аъзоларимизни қамраб олган. Ёши катта инсондан тортиб муштдек болагача интернетдан фойдаланишни билмаган йўқ. Кўпчилик наздида интернет ҳақиқий билим манбаи бўлиб кўриняпти. Лекин, аслида ҳам шундайми? Ўйлашимча, ундай эмас!\nМАҚСАД — КОМИЛ ИНСОН ТАРБИЯСИ\nAdministrator/ Ноябрь 6, 2019/ Маданият/ 0 comments\nМАҚСАД — КОМИЛ ИНСОН ТАРБИЯСИ Давлатимиз раҳбари томонидан илгари сурилган 5 та муҳим ташаббус бўйича мактабимизда турли тадбирлар ўтказилмоқда.\nҲАЁТГА МЕҲР БИЛАН\nAdministrator/ Ноябрь 5, 2019/ Адабиёт/ 0 comments\nҲАЁТГА МЕҲР БИЛАН Комилжон ХУДОЙБЕРГАНОВ 1959 йилнинг 28 ноябрида Боғот туманидаги Деҳқонбозор қишлоғида таваллуд топган. 1985 йилда Тошкент Давлат университетининг журналистика факультетини, 2007 йилда эса вилоят халқ таълими ходимларини қайта тайёрлаш ва малакасини ошириш институтини тамомлаган. Ўзбекистон Журналистлар ижодий уюшмаси аъзоси.\n«БИЗ КЕЛАЖАК УЧУН ЖАВОБГАРМИЗ!»\nAdministrator/ Ноябрь 4, 2019/ Инсон ва табиат/ 0 comments\nЯқинда Ўзбекистон Экологик партияси Марказий Кенгаши томонидан Оролбўйи ҳудудида ўрмонзорлар барпо этишга ҳисса қўшиш ҳамда долзарб экологик муаммоларни ҳал қилишга жамоатчилик эътиборини қаратиш мақсадида Қорақалпоғистон Республикасининг Мўйноқ туманида «Оролбўйи — яшил энергия инновация ҳудуди» шиори остида экологик акция ташкил этилди.


Ўзбекистонликлар кафандузликда айбланмоқда\nМосква полицияси шаҳарнинг жануби-шарқида ёниб кетган Il Pittore ресторанида ўғирлик қилаётганида ҳибсга олинган икки нафар Ўзбекистон фуқаросини жиноий жавобгарликка тортди. 9 январ куни содир бўлган портлаш ва ундан чиққан ёнғин оқибатида 2 киши халок бўлган эди. Жароҳат олган 40 киши орасида ўзбекистонликлар ҳам борлиги айтилмоқда.\n9 январ куни Москванинг Новочеремушкинская кўчаси 38 уйда жойлашган Il Pittore ресторанида рўй берган ёнғинга, ўт ўчирувчиларининг дастлабки тахминларига кўра, ресторан ошхонасида газ баллони портлаши сабаб бўлган.\nПортлаш ва ёнғиндан кейинги саросимадан фойдаланиб, икки нафар Ўзбекистон фуқароси 9 январ куни кечки соат 10 ларда ресторан биносидан мусиқа ускунаси ва тўлов терминалини олиб чиқаётганида маҳаллий полиция ходимлари томонидан қўлга олинган.\nМаҳаллий полиция бўлимига келтирилган ўзбеклар журналистларга ўз ҳатти-ҳаракатларини ўт ўчирувчиларга ёрдам бериш ниятлари билан тушунтиришга уринди.\n- Мен буни биринчи қаватда топдим ва уни ахлатхонага олиб кетаётган эдим, деди қўлга тушган ўзбекистонлик мардикорлардан бири.\nМосква шаҳар Ички ишлар бош бошқармаси матбуот маркази бошлиғининг ўринбосари Андрей Галиакберов Озодликка талончилик жойида қўлга тушган Ўзбекистон фуқароларига нисбатан Жануби-ғарбий округ ИИБси Тергов қўмитаси жиноий иш очганини маълум қилди.\n- Кеча уларга нисбатан Россия Жиноят Кодексининг 158-моддаси бўйича жиноий иш қўзғатилди. Оддий сўз билан айтадиган бўлсак бу “мародёрлик”. Бу шахсларнинг исми-шарифини тергов якунлангунига қадар ошкор этмаяпмиз, деди Москва полицияси расмийси Андрей Галиакберов.\nМосква полициясидан олинган маълумотларга кўра, Россия Жиноят Кодексининг 158-моддаси (ўғирликка уриниш) бўйича ўзбекларнинг айблари исботланса, суд 5 йилгача қамоқ жазоси тайинлаши мумкин.\nРоссия пойтахти полицияси портлаш ёнғин хавфсизлиги қоидалари қўпол тарда бузилгани оқибатида содир бўлганини ошкор қилди.\nПортлаш ва ёнғин оқибатида икки нафар муассаса ходими 43 ёшли Елена Горохова ва 24 яшар қирғизистонлик Тўлғоной Сотиболдиева ҳалок бўлди. Жароҳат олган 40 кишидан 28 нафари ҳозирга қадар Москванинг еттита шифохонасига жойлаштирилган.\nМосква Соғлиқни сақлаш департаменти маълумотига кўра, Новие Черемушки мавзесидаги портлашда жабр кўрганларнинг аксарияти Il Pittore ресторани ходимларидир. Лекин улар орасида МДҲ республикалари фуқаролари бор.\nМосква шаҳар Ички ишлар бош бошқармасининг сайтида эълон қилинган жабр кўрганлар рўйхатида ўзбекча исмлар ҳам борлиги кўзга ташлангани боис, жабрланганлар орасида ўзбекистонликлар бўлиши мумкинлиги тахмин қилинмоқда.\nМосква шаҳар Ички ишлар бош бошқармаси вакили Андрей Галиакберов жабрланганлар қайси мамлакат фуқаролари эканини тегишли мамлакат элчихоналари аниқлаши зарурлигини айтди.\nҲодиса ортидан Арманистон элчихонаси жабр кўрганлар орасида 6 нафар арманистонлик борлигини, Қирғизистон элчихонаси эса 8 нафар қирғизистонлик борлигини эълон қилди ва ёрдам кўрсатишни бошлаганини маълум қилди.\nОзодликнинг бу ҳодисада жароҳат олганлар орасида Ўзбекистон фуқаролари бўлганми, деган саволига Ўзбекистоннинг Россиядаги элчихонаси матбуот котиби Обид Каримов шундай жавоб берди.\n- Ростини айтсам билмадим. Бу масала билан сиз консуллик бўлимига қўнғироқ қилинг – бизнинг фуқароларимиз билан улар шуғулланади, деди Ўзбекистоннинг Москвадаги вакилларидан бири Обид Каримов.\nБироқ Ўзбекистоннинг Москвадаги консуллигига қилган мурожаатларимиз жавобсиз қолди.\nОзодлик бу ҳодиса гувоҳлари ёки қўшимча маълумотга эга бўлганларни таҳририят телефонларига қўнғироқ қилишларини сўрайди.


Энг сара асарлар — Страница 3 — www.ziyouz.uz\nБош саҳифа Энг сара асарлар (3)\nРубрика: Энг сара асарлар\n«Янги китоб» нашриёти ва ziyouz.uz портали ҳамкорликда кичик тадқиқот ўтказди. Юртимиз зиёлиларидан айни кунларда қандай китоб ўқиётгани сўралди ва 120 дан зиёд жавоб олинди. Шу тариқа ўзига хос маълумотлар захираси жамланди. Атоқли олимлар, ёзувчи-шоирлар, адабиёт ва бошқа соҳа вакиллари – давоми…\nЎзбек тилидаги энг катта электрон кутубхона — Ziyouz.com кутубхонасида ҳозирда 7959 та китоб мавжуд. Ушбу рўйхатда 2016 йил давомида порталимиз ўқувчилари томонидан энг кўп мутолаа қилинган китоблар 20 талиги ўрин олган: 1. Фёдор Достоевский. Жиноят ва жазо (роман). Иброҳим Ғафуров давоми…\n2016 йилда Ziyouz порталида энг кўп ўқилган ҳикоялар\nЧоп этилган 24.01.2017 24.01.2017 МуаллифZiyouz.uz\nЎзбек тилидаги энг катта адабий-маърифий портал — www.ziyouz.com ва www.ziyouz.uz сайтларида айни пайтда ўзбек адабиётидан 2724 та, жаҳон адабиётидан 1103 та ҳикоя ўрин олган. Ушбу рўйхатлар 2016 йилда порталда энг кўп ўқилган ҳикоялар таҳлили асосида тузилди. Рўйхатнинг аввалида энг кўп давоми…\nҒафур Ғулом номидаги нашриёт-матбаа ижодий уйи энг яхши 100 китоб номини эълон қилди\nЧоп этилган 12.10.2016 26.12.2016 МуаллифZiyouz.uz\nҒафур Ғулом номидаги нашриёт-матбаа ижодий уйи томонидан 2009-2016 йиллар давомида нашр этилган 100 та энг яхши китоблар номи эълон қилинди. 2009 йил 1. Усмон Азим. “Юрак”. 2. Алишер Навоий. “Вафо қилсанг”. 3. Худойберди Тўхтабоев. “Беш болали йигитча”. 4. Бобораҳим Машраб. давоми…\n«Озод Ватан саодати» антологиясига киритилган насрий асарлар\nЧоп этилган 20.04.2016 09.07.2018 МуаллифZiyouz.uz\nЎзбекистон Ёзувчилар уюшмаси томонидан тайёрланиб, 2013 йили “Адиб” нашриётида чоп этилган 5 жилдли “Озод Ватан саодати” антологиясининг 2-жилдига ўзбек адабиётида Мустақиллик даврида ёзилган қуйидаги насрий асарлар киритилган: 1. Саид Аҳмад. Қоракўз мажнун (ҳикоя) 2. Асқад Мухтор. Фано ва бақо (ҳикоя) давоми…\nЖаббор Эшонқул. Жаҳон ва ўзбек адабиётидаги энг сара асарлар\nЧоп этилган 14.04.2016 26.12.2016 МуаллифZiyouz.uz\nЖаббор Эшонқул Тошкент давлат университети (ҳозирги ЎзМУ) нинг журналистика факультетини тугатган (1991). 1996 йили «Ўзбек фольклорида дев образининг мифологик асослари ва бадиий талқини» мавзуида номзодлик, 2010 йилда «Ўзбек фольклорида туш ва унинг бадиий талқини» докторлик диссертациясини ёқлаган. «Асрларга тенгдош қўшиқлар» давоми…\nLe Monde: ХХ асрнинг энг яхши 100 та китоби\nЧоп этилган 11.04.2016 20.11.2018 МуаллифZiyouz.uz\nФранциянинг энг оммабоп «Le Monde» газетаси 1999 йили XX асрнинг энг яхши китобларини аниқлаш учун сўров ўтказади. Аввалига журналистлар ва кутубхоначилар энг яхши китобларнинг 200 талик рўйхатини тузиб чиқадилар. Ушбу рўйхат асосида газета ўз ўқувчиларига «Ушбу китоблардан қайси бири хотирангизда давоми…\nDaily Telegraph: Дунёни ўзгартирган 10 та мумтоз китоб\nЧоп этилган 04.04.2016 МуаллифZiyouz.uz\nБуюк Британиянинг “Daily Telegraph” газетаси энг яхши 10 та мумтоз асарлар рўйхатини эълон қилди. Газета экспертларининг маълум қилишича, айнан шу китоблар дунёни ўзгартирган, вақт чиғириғидан ўтган асарлардир. Рўйхатга инглиз адабиётидан 7 та, қадимги юнон, француз ва рус адабиётидан биттадан китоб давоми…\nЖаҳоннинг энг сара 555 бадиий асарлари (В.И.Новодворская рўйхати)\nЧоп этилган 31.03.2016 26.12.2016 МуаллифZiyouz.uz\n“Аргументы и факты” газетасининг 2014 йилги сонида Алина Гарбузняк россиялик сиёсий, ҳуқуқшунос, мустақил журналист, бир қанча китоблар муаллифи Валерия Новодворская (1951-2014) ва у тузган рўйхат ҳақида қуйидагиларни сўзлаб, кетидан 555 банддан иборат рўйхатни келтиради. * * * Ўн бир саҳифага давоми…\nАбдуқаюм Йўлдошев. Жаҳон ва ўзбек адабиётидаги энг сара асарлар\nЧоп этилган 30.03.2016 26.12.2016 МуаллифZiyouz.uz\nАбдуқаюм Йўлдошев 1962 йили Самарқанд вилоятининг Қўшработ туманида туғилган. Тошкент Политехника институтини тугатган (1985). “Сунбуланинг илк шанбаси” (1998), “Тимсоҳнинг кўз ёшлари” (2003), “Парвоз” (2004), “Бир тун ва бир умр” (2007), “Алвидо, гўзаллик” (2011), “Банкир” (2012), “Катта ўйин” (2013), “Пуанкаре” (2014), давоми…\n3-саҳифа. Жами: 6«123456»\n«ХХ аср ўзбек ҳикояси антологияси»га киритилган сара асарлар\n«Ҳуррият» газетасига кўра, ХХ аср жаҳон адабиётининг энг яхши 111 асари\n«Ҳуррият» газетасига кўра, ХХ аср ўзбек адабиётининг энг сара асарлари\n2018 йилда Ziyouz порталида энг кўп ўқилган китоблар, ҳикоялар, шеърлар, муаллифлар\nGuardian: Барча даврларнинг энг яхши 100 китоби\nNewsweek: Жаҳон адабиёти тарихидаги энг яхши 100 китоб\nАбдулла Улуғов. ХХ асрнинг энг яхши асарлари\nАзиз Саид. ХХ асрнинг энг яхши асарлари\nАҳмад Отабоев. ХХ асрнинг энг яхши асарлари\nИброҳим Ғафуров. ХХ асрнинг энг яхши асарлари\nИброҳим Ҳаққул, Муртазо Қаршибоев. ХХ асрнинг энг яхши асарлари\nҚозоқбой Йўлдошев. ХХ асрнинг энг яхши асарлари\nМуроджон Мансуров. ХХ асрнинг энг яхши асарлари\nНаим Каримов. ХХ асрнинг энг яхши асарлари\nНорбой Худойберганов. ХХ асрнинг энг яхши асарлари\nНўъмон Раҳимжонов. ХХ асрнинг энг яхши асарлари\nОзод Шарафиддинов. ХХ асрнинг энг яхши асарлари\nОмон Мухтор. ХХ асрнинг энг яхши асарлари\nРаҳмон Қўчқор. ХХ асрнинг энг яхши асарлари\nРоссиялик мактаб битирувчилари ўқиб чиқиши шарт бўлган 100 та китоб\nСалоҳиддин Мамажонов. ХХ асрнинг энг яхши асарлари\nСувон Мели. ХХ асрнинг энг яхши асарлари\nТоҳир Малик. ХХ асрнинг энг яхши асарлари\nУмарали Норматов. ХХ асрнинг энг яхши асарлари\nЎзбек ва жаҳон адабиётининг энг сара асарларини аниқлаймиз\nФахриёр. Жаҳон ва ўзбек адабиётидаги энг сара асарлар\nХуршид Дўстмуҳаммад, Маҳмуд Саъдий. ХХ асрнинг энг яхши асарлари\nҲожиакбар Шайхов. ХХ асрнинг энг яхши асарлари\nШарифжон Аҳмедов. Жаҳон адабиётининг энг сара китоблари


Туркия чегараси очилгач ЕИга ўн минглаб суриялик қочқинлар “оқиб кетди” — Sof.uz\nТуркия чегараси очилгач ЕИга ўн минглаб суриялик қочқинлар “оқиб кетди”\n2.03 16:17 422 Жаҳон\nФото: Ал Жазира\nТуркия суриялик қочқинлар учун Европа Иттифоқи чегарасини очиб юборгач, мамлакат чегарасини 76 минг суриялик муҳожир кесиб ўтди. Бу ҳақда Туркия ИИВ Сулаймон Сойлу ўз твиттерида маълум қилди.\nМуҳожирлар учун турк чегаралари очилиши ҳақида президент Ражаб Таййиб Эрдўған 29 февралда айтиб ўтган эди. Ўшанда уни 18 минг киши кесиб ўтган.\nСуриялик муҳожирлар Европа томон шошилмоқда\nШу вақтга қадар суриялик муҳожирлар Европа мамлакатларига Туркия чегараси орқали ўта олмас эди. 2016 йилда Туркия ва ЕИ ўртасида имзоланган €6 млрдлик шартномага мувофиқ, Туркия қочқинларни ўз чегараларида сақлаб туриши керак эди. 29 февралда турклар мамлакат шимоли-ғарбидаги Эдирне шаҳридаги Греция билан чегараларни очиб юборди. Шаҳардан 20 км узоқликда ЕИнинг яна бир аъзоси Болгария сарҳадлари бошланади.\nТуркияда жами 3,7 миллион суриялик қочқинлар яшайди. Эрдўғоннинг маълум қилишича, мамлакат бунча миқдордаги қочқинлар тўлқинига дош беролмайди.\nГреция Эдирне билан чегарадаги ўтказиш пунктида назорат кучайтирилганини маълум қилди.\nЧегарани очиш тўғрисида қарор Туркия ва Сурия ўртасидаги авж олган можаро фонида қабул қилинди деди Эрдўғон Истанбулда депутатлар билан учрашувда.\nФеврал ойи охирида Анқара Сурия армиясининг ҳужуми оқибатида 30 дан ортиқ турк аскарлари ҳалок бўлганини маълум қилди ва кейинроқ жавоб ҳужумини бошлади.\nМожаронинг кучайиши давом этмоқда. Суриянинг САНА агентлиги ва Туркиянинг Анадолу агентлигига кўра, бугун турк кучлари Идлиб осмонида Сурия қўшинларининг иккита Су-24 самолётини уриб туширдилар ва ҳукуматнинг ҳаво мудофаа тизимининг учта мосламасини йўқ қилдилар.\nТуркия Мудофаа вазирлиги самолётлар турк ҳарбийларига ҳужум қилмоқчи бўлганида уриб туширилганини таъкидламоқда. Самолёт учувчилари омон қолишган.\nИлгари минтақа бўйлаб ҳаво кенглиги ёпилган эди. Сурия армияси "террорчи гуруҳларга тегишли" турк учувчисиз учоғини уриб юборганини маълум қилди.\nРоссия ва Европанинг муносабати\nБелгия, Германия, Франция ва Эстониянинг БМТ Хавфсизлик Кенгашидаги доимий вакиллари Идлибдаги турк ҳарбийларига қилинган ҳужумларни қоралади.\nАҚШнинг БМТдаги доимий вакили Келли Крафт Россиядан "зудлик билан ҳарбий самолётларини қўндиришни" талаб қилди. Унинг сўзларига кўра, АҚШ можарони ҳал қилишда "асосий рол ўйнаши" керак.\nМавузга доир: Эрдоған Идлиб масаласида миллий хавфсизлик йиғилишини ўтказди\nТуркия Туркия-Сурия қочқинлар\nКеча, 14:34 668\n19.03 18:39 592 Жаҳон\n18.03 12:10 973\n16.03 19:27 407


Ҳам уйли, ҳам ишли бўлишди – Сурхон тонги\nБош саҳифа / Жамият / Ҳам уйли, ҳам ишли бўлишди\nҲам уйли, ҳам ишли бўлишди\nСентябр 12, 2017\tЖамият Изоҳ қолдириш 695 Кўрилди\nЎтган йилнинг охирларида вилоятимизнинг кўпгина манзилларида янгиланган лойиҳалар бўйича уйлар барпо этишга киришилганди. Қурувчиларнинг саъйи-ҳаракати билан ҳозирча 32 та уй қуриб битказилди.\nНатижада 32 та оила аъзолари янги уйларга кўчиб, ҳовли тўйлари ўтказишди. Уйларнинг бир қисми имконияти чекланган шахсларга имтиёзли нархларда берилди. Узоқ муддатга мўлжалланган кредит маблағларининг қолган қисмини тўлашлари учун уларга 32 та замонавий тикув машинаси ҳадя қилинди. Оила бекалари касаначилик билан шуғулланишади: топилган даромаднинг ярми рўзғорга, қолганини уй учун ажратилган кредитни қоплашга сарфлашади.\n— Анча вақтдан бери шахсий уйимиз йўқлиги туфайли туман тиббиёт бирлашмасига қарашли бир бинода яшаб келаётгандик, —дейди Шеробод туманидаги “Қўрғон” маҳалласида истиқомат қилувчи 2-гуруҳ ногирони Олмахон Абдулалиева. — Ҳукуматимизга, раҳбарларимизга тасанно, бизга ўхшаш имконияти чекланган кишиларга ғамхўрлик кўрсатиб, янги уйлардан бирини беришди…\nАйтиш керакки, тезкорлик билан сифатли қурилган замонавий уйлар атрофи ободонлаштирилиб, гулзорга айлантирилган. Яшовчиларга ҳар томонлама қулайлик яратиш мақсадида озиқ-овқат ва ноозиқ-овқат маҳсулотлари билан савдо қилувчи дўконлар, хизмат кўрсатиш шохобчалари барпо этилди. Аҳолининг фарзандлари бўш вақтларини мазмунли ўтказиши учун янги уйлар атрофида болаларга мўлжалланган ўйин майдончалари ташкил этилган.\nШунингдек, мустақиллик байрами арафасида имконияти чекланган 316 нафар кишига ногиронлик аравачалари тарқатилди.\nОлдинги Ота бўлиш осон, аммо…\nКейинги Балиқчилик хўжалигида


ҲИКМАТНИНГ БОШИ – АЛЛОҲДАН ҚЎРҚИШДИР! - Баҳоуддин Нақшбанд ёдгорлик мажмуаси маркази\n11 декабр 2020 й.\n271 марта ўқилди.\nالحَمْدُ لِلَّهِ الَّذِي قَالَ فِي كِتَابِهِ الْحَكِيمِ "إِنَّ اَكْرَمَكُمْ عِنْدَ اللهِ أَتْقَاكُم" وَالصَّلَاةُ وَالسَّلَامُ عَلَى رَسُولِهِ الْكَرِيمِ الَّذِي كَانَ يَقُولُ "وَاللهِ إِنِي أَخْشَاكُمْ لِلَّهِ وَأَتْقَاكُمْ لَهُ" وَعَلَى آلِهِ وَأَصْحَابِهِ أَجْمَعِينَ\nМуҳтарам жамоат! Бандани Аллоҳ таолога яқинлаштирадиган, уни Аллоҳ таолонинг ҳузурида ҳурмат топишига сабаб бўладиган энг улуғ фазилат, бу – тақводир. “Тақво” арабча сўз бўлиб, луғатда “сақланмоқ”, “эҳтиёт бўлмоқ” маъноларини англатади. Уламоларимиз тақвога турлича таърифлар берганлар. Уларнинг энг машҳури эса, киши Аллоҳ таолонинг азобидан сақланиши учун, нафсини каттаю кичик гуноҳ ва маъсиятлардан тийиши – тақводир дейилган.\nБир киши машҳур саҳобаи киром Абу Ҳурайра розияллоҳу анҳудан тақво ҳақида сўради. Шунда у зот: “Сен тиконли йўлдан юришга мажбур бўлиб қолсанг нима қиласан?” дедилар. Ҳалиги одам: “Агар шундай йўлдан юришим керак бўлиб қолса, эҳтиёт бўлиб, тиконларни босиб юбормасликка ҳаракат қиламан ёки йўлнинг энг четидан аста юриб ўтиб оламан ёхуд у йўлдан умуман юрмай ортимга қайтиб кетаман” деди. Шунда Абу Ҳурайра розияллоҳу анҳу: “Мана шу ишинг тақводир” дедилар.\nАллоҳ таоло Қуръони каримнинг бир юз етмиш бешта ўрнида “тақво” ҳақида сўз юритган. Тақво қилган кишига кўплаб ажру савоблар ва юксак мартабалар ваъда қилинган. Жумладан, Аллоҳ таоло шундай марҳамат қилган:\nяъни: “Албатта, Аллоҳ тақволи бўлганлар ва эзгу иш қилувчилар билан (ҳамиша) биргадир” (Наҳл сураси 128-оят).\nТақво қилган кимсанинг ишларини Аллоҳ таоло Ўзи осон қилиб қўяди. Бу ҳақда шундай марҳамат қилган:\nяъни: “Кимки Аллоҳга тақво қилса, (Аллоҳ) унинг ишини осон қилур” (Талоқ сураси 4-оят).\nТақво қилиш гуноҳларга каффорат бўлади. Аллоҳ таоло бу ҳақда бундай деган:\nяъни: “Кимки Аллоҳга тақво қилса, унинг ёмонлик (гуноҳ)ларини ўчирур ва унинг мукофотини буюк қилур” (Талоқ сураси 5-оят).\nПайғамбаримиз саллаллоҳу алайҳи васалламдан инсонларни жаннатга энг кўп қайси амал киритади деб сўралганда, У Зот: “Аллоҳга тақво қилиш” деб жавоб бердилар (Имом Термизий ривоятлари).\nҚаерда ва қайси жойда бўлишимиздан қатъий назар Аллоҳдан қўрқишга чақириб Пайғамбаримиз саллаллоҳу алайҳи васаллам шундай деганлар:\n(رَوَاهُ الْإِمَامُ التِّرْمِذِيُّ عن أبي ذرٍّ رَضِيَ اللَّهُ عنهُ)\nяъни: “Қаерда бўлсангиз ҳам, Аллоҳга тақво қилинг, агар бирорта гуноҳ қилсангиз албатта, унинг ортидан бирор савобли ишни қилинки, қилган гуноҳингизни ўчириб юборсин, инсонларга чиройли хулқ билан муомала қилгин” (Имом Термизий ривоятлари).\nДемак, тақводор киши ўзи ёлғиз бўлсин ёки кўпчилик ичида бўлсин, нима иш қилса ҳам уни Аллоҳ таоло кўриб турганини ҳис қилган ҳолда иш қилади.\nҲазрати Али каррамаллоҳу важҳаҳу тақво ҳақида шундай деганлар:\nالتقوَى: هي الخوفُ مِنَ الجليلِ، والعَمَلُ بالتَّنزيلِ، والقناعةُ بالقليلِ، والاستعدادُ لِيومِ الرَّحيلِ\nяъни: “Тақво бу – (ҳар бир ишда) Аллоҳдан қўрқиш, Қуръондаги кўрсатмаларга амал қилиш, оз нарсага қаноат қилиш ва дунёдан кетар кун учун тайёргарлик қилишдир”.\nДемак, борига қаноат қилиб, дунё тўплашга муккасидан кетмаслик тақводорликнинг бир кўриниши экан.\nТақволи киши назарини Аллоҳ қайтарган нарсалардан тийиши керак. Бу ҳақда Пайғамбаримиз саллаллоҳу алайҳи васаллам:\nДемак, киши ижтимоий тармоқлардан фойдаланиш асносида ёки кўча-кўйда юришда кўзини ҳадисда баён қилингандек бошқариши ўзига хос жасорат ва тақводорлик белгиси ҳисобланади.\nУмар ибн Абдулазиз раҳимаҳуллоҳ айтганлар:\nلَيْسَ تَقْوَى اللَّهِ بِصِيَامِ النِّهَارِ، وَلَا بِقَيَامِ اللَّيْلِ، وَالتَّخْلِيطِ فِيمَا بَيْنَ ذَلِكَ،\nوَلَكِنَّ تَقْوَى اللَّهِ تَرْكُ مَا حَرَّمَ اللَّهُ، وَأَدَاءُ مَا افْتَرَضَ اللَّهُ\nяъни: “Кундузларини рўза тутиб, кечаларини намоз ўқиб, бошқа пайт гуноҳни содир этиш Аллоҳга тақво қилиш эмас. Ҳақиқий тақво – Аллоҳ ҳаром қилган нарсани тарк этиш, У Зот буюрган нарсани бажаришдир” (“Аз-Зуҳдул кабир” китоби).\nТақводор киши қанча савобли амал қилса ҳам уни оз деб билади. Ана ўшанда қилган эзгу амаллари қабул бўлишга яқин бўлади. Унвонул баён китобида қуйидаги ҳикмат ёзилгандир:\nإِكْمَالُ الْعَمَلِ اِسْتِقْلاَلُهُ\nяъни: “Амални мукаммал қилиш – уни оз санаш билан бўлади”.\nДемак, тақводор киши қанча савобли-эзгу амалларни мукаммал қилса ҳам охирида “Бу амални аъло даражада бажара олмадим, мендан бошқа киши бўлганда бу ишни жуда чиройлик ва мукаммал бажарар эди” деб қўйиши – амалидан ғурурланишни кетказади. Натижада, адо этган амалнинг савобини йўққа чиқарадиган нарсалардан омонда бўлади.\nМуҳтарам азизлар! Тақво охират сафари учун энг яхши озуқадир. Кумайл ибн Зиёд ривоят қиладилар: “Ҳазрати Али разияллоҳу анҳу билан бирга Жаббон қабристони ёнидан ўтиб қолганимизда, у киши қабристонга қараб: “Эй қабрларда ётганлар, эй қоронғуликларда ёлғиз қолганлар, сизларда нима гап? Биздан сўрасангиз, молларингиз тақсимланди, болаларингиз етим қолди, хотинларингиз бошқа турмуш қуришди. Бизда ана шундай хабарлар. Сизларда қандай хабарлар бор?” – деб сўрадилар. Сўнгра менга қараб: – Эй Кумайл, агар уларга жавоб қилиш учун изн берилганида: “(охират сафарига) озуқа олиб келинг, энг яхши озуқа тақводир”, деб айтишган бўлар эди, – дедилар. Кейин эса йиғлаб, бундай дедилар: “Эй Кумайл, қабр амаллар сандиғидир. Буни фақат ўлганингдан сўнг биласан...”.\nИмом Абу Лайс Самарқандий “Мукошафатул қулуб” асарида шундай деганлар: “Аллоҳдан қўрқишнинг аломати етти нарсада намоён бўлади”. Улар:\nТилда. Аллоҳдан қўрққан одам тилини ёлғондан, ғийбатдан, бошқаларга бўҳтон қилишдан ва бекорчи сўзлар айтишдан тияди.\nҚалбда. Аллоҳдан қўрққан одам қалбида ўзгаларга душманлик хис қилмайди.\nКўзда. Аллоҳдан қўрққан одам ейишда ҳам, ичишда ҳам, кийишда ҳам ва бошқа хусусларда ҳам кўзини ҳаромдан эҳтиёт қилади.\nМеъдада. Аллоҳдан қўрққан одам меъдасига ҳаром луқма бермайди.\nҚўлда. Аллоҳдан қўрққан одам қўлини ҳаромга узатмайди, аксинча Аллоҳнинг ризосига уйғун нарсаларга узатади.\nОёқда. Аллоҳдан қўрққан одам исён йўлида эмас, Аллоҳга итоат йўлида одимлайди.\nИтоатда. Аллоҳдан қўрққан одам ёлғиз Аллоҳ ризоси учун унга итоат этади. Риёдан, инсонларга ўзини ва ё ишларини кўз-кўз қилишдан ва иккиюзламачиликдан сақланади.\nМуҳтарам жамоат! Тақвонинг самараси кишининг ўзига ва фарзандларининг солиҳ инсонлар бўлиб етишишига албатта таъсир қилади. Бунга ўтган салафи солиҳларимиздан жуда кўплаб мисоллар келтириш мумкин. Масалан, буюк муҳаддис олим Абдуллоҳ ибн Муборак раҳимаҳуллоҳни олиб қарасак, у зот илм, фазилат ва парҳезкорликда беназир инсон эдилар. Имом Нававий у зот ҳақларида: “Абдуллоҳ ибн Муборак ҳамма улуғликларни ўзида жамлаган имомдир” деганлар.\nУшбу буюк зотнинг отаси – Муборак жуда тақволи киши бўлган эди. У киши ўз хожасини боғида боғбонлик қилар эди. Бир куни хожаси келиб унга: “Ширин анордан олиб чиқинг” – деди. Муборак бир дарахтдан анор келтириб беради. Хожаси уни еб кўрганда нордон чиқади. Шунда, “Сизга ширин анор десам, нордон анорни келтирибсиз, ширин анор келтиринг” – деди. Муборак бошқа дарахтдан анор келтиради. Хожаси уни ёриб кўрганда яна нордон бўлиб чиқади. Хўжайинни бундан ғазаби келади. Бу ҳолат уч бора такрорланади. Шундан сўнг Муборакка хўжайини: “Бир қанча муддатдан бери шу боғда хизмат қилиб, ширин анор қайси дарахтда, нордон анор қайси дарахтда эканини билмайсанми?” – деди. Муборак: “Йўқ” – деб жавоб берди. Мавлоси: “Нима учун” – деди. Муборак: “Сиз менга бу боғдаги хизматларни қил дегансиз, анорларидан ейишимни айтмагансиз. Шунинг учун мен қайси анор ширин ва қайси анор нордонлигини билмайман” деб жавоб берди. Шунда, хўжайини Муборакни парҳезкорликларига қоил қолиб: “Мен ҳали мана шундай тақводор ва парҳезкор кишини хизматкор қилиб юрибманми?” деб, Муборакни хизматдан озод қилиб, бир солиҳа қизини Муборакка никоҳлаб беради. Мана шу парҳезкор жуфтликдан буюк олим ва муҳаддис Абдуллоҳ Ибн Муборак дунёга келадилар.\nШундай экан, ҳар бир киши нима иш қилишидан қатъий назар Аллоҳ таоло кўриб турганини ҳис қилиб, ўзгани ҳаққидан, айниқса халқнинг ҳақини ейишдан ўзини эҳтиёт қилиш айни муддаодир. Зеро, жамиятнинг мулкини эҳтиёт қилиш, асраш ва унга зиён етказишдан тайилиш лозимдир. Чунки, бир шахснинг мулки учун бу дунёда фақат ўша инсон олдида жавобгар бўлинса, жамият мулкига бутун халқ олдида жавоб беришга тўғри келади. Охиратдаги жавобгарлиги эса, аламли бўлади.\nАллоҳ таоло барчамизни Ўзидан қўрқадиган, тақводор ва парҳезкор бандаларидан айлаб, дунё ва охиратимизни обод қиладиган солиҳ амалларга муваффақ қилсин! Омин!


Хотиржамликка берилишга асло ҳаққимиз йўқ ...\nЯнги Фармон моҳияти\nЭнди ёшларимиз иш изламайди!\nБугунги глобаллашув шароитида жаҳоннинг мафкуравий манзараси соат сайин ўзгараётир. Бу эса, энг аввало, онгу шууримизни турли хатарли таҳдидлардан ҳимоя қилишни тақозо этади. Айниқса, ёшлар масаласида хотиржамликка берилишга асло ҳаққимиз йўқ.\nХўш, баъзи йигит-қизларимизнинг бузғунчи ғоялар таъсирига тушиб қолиши, жиноятчилик кўчасига кириши, ичкиликбозлик, гиёҳвандликка ружу қўйишига нима сабаб бўляпти? Фикримизча, муаммонинг илдизи — бекорчиликда! Ишсизлик, доимий даромад манбаининг йўқлиги эса турмушда қийинчиликларнинг ортишига олиб келади. Оқибатда уларнинг енгил йўл билан пул топиш йўлига ўтиши эҳтимоли катта. Ёки худди шу омил туфайли бўш вақтини мақсадсиз ўтказаётган йигит-қизлар қанча?!.\nЎзбекистоннинг ёшларга оид сиёсати эса бундай ҳолатлар билан асло муроса қилолмайди. Давлат мамлакат келажагини баркамол авлодга ишониб топширишни истайди. Демак, биринчи навбатда, юртимизда ёшлар бандлигини таъминлашга доир ислоҳотлар самарадорлигини ошириш жоиз. Бу борадаги энг катта имконият ва захира эса тадбиркорлик, айниқса, кичик ва ўрта бизнесдир.\nСизни ўзлари топишади...\nТаҳлилларга кўра, республикамиз бўйича 648 минг нафар ишсиз “Ёшлар дафтари”га киритилган бўлса, жорий йил биринчи чорагида улардан 283 минг нафарининг бандлиги таъминланган. Хусусан, 175 минг нафар йигит-қизга 45 минг гектар ер майдони ажратилган. Эндиликда ёшлар тадбиркорлигини қўллаб-қувватлашни янада кенгайтириш ва бандлигини таъминлаш бўйича янги механизмлар жорий этилади. Бунда давлатимиз раҳбари томонидан имзолаган “Ёшларнинг тадбиркорлик фаолиятини қўллаб-қувватлаш ва бандлигига кўмаклашиш, уларни ижтимоий ҳимоя қилиш ҳамда бўш вақтини мазмунли ташкил этишга оид қўшимча чора-тадбирлар тўғрисида”ги Фармони ҳуқуқий асос бўлади.\nХўш, мазкур ҳужжатда қандай ислоҳотлар кўзда тутилган?\nҲаммамизга маълум ҳолат: одатда, иш берувчилар тажрибали ва малакали кадрлар билан меҳнат шартномаси тузишни исташади. Тўғри, навқирон авлод вакилларидаги ғайрат-шижоат, изланиш ва ўрганишга бўлган иштиёқ, илмга чанқоқликни катта авлод вакиллари билан қиёслаш ноўрин. Аммо меҳнат жамоаларида устоз-шогирдлик анъанасини тизимли йўлга қўйиш кўп вақт, меҳнат ва эътибор қиладиган жараён. Ҳозирги кучли рақобат муҳитида эса иш берувчилар эндигина институт ё университетни, ўрта махсус билим юртини тамомлаган тажрибасиз мутахассисдан кўра, соҳада суяги қотган кадрларни афзал кўришади. Оқибатда яқиндагина дипломини қўлига олган ёшларимиз бу жараёнда баъзида танловдан панада қолиб кетишади.\nЭнди эса давлатимиз бу эскича амалиётга рағбат тизими орқали чек қўймоқчи. Қандай қилиб, дейсизми?\nФармонга мувофиқ, шу йилнинг 1 майидан 2023 йил 1 январга қадар иш берувчиларга 25 ёшдан ошмаган ходимлар учун тўланадиган ижтимоий солиқ суммаси давлат бюджетидан тўлиқ қайтариб берилади. Бунда, солиқ суммаси ёшлар 6 ой давомида узлуксиз ишлаганда, 7-ойдан бошлаб қайтарилади. Мазкур тартибни жорий этиш ҳисобига 2021 йилда 346,4 минг нафар ёшни ишга қабул қилиш ва тадбиркорларга 253 миллиард сўмдан ортиқ солиқ суммасини қайтариш режалаштирилган. Бу — биргина йўналиш.\nШунингдек, 2021 йил 1 майдан бошлаб “Ёшлар дафтари”га киритилган йигит-қизларга тадбиркорликни бошлаш ва ўзини ўзи банд қилиши учун меҳнат қуролларини харид қилишга 9,8 млн сўмгача “Ёшлар дафтари” жамғармалари ҳисобидан субсидиялар ажратилади.\nБинобарин, “Ёшлар дафтари”даги ишсизларни ишга олган тадбиркорларга давлат мулки ижараси бўйича қатор имтиёзлар берилмоқда. Масалан, 5 ва ундан ортиқ йигит-қизни ишга қабул қилганда давлат мулки ижараси учун тўлов 50 фоиз миқдорда тўланади. Ходимлар сонининг камида 70 фоизини ёшлар ташкил этганда эса давлат мулки электрон савдоларисиз берилади ва тадбиркор 5 йилгача ижара тўловидан озод этилади.\nБунақаси шу пайтгача бўлган эмас. Давлат ушбу ислоҳоти билан бир йўла икки томон — ҳам иш берувчи, ҳам ишга кирувчи ёшларни қўллаб-қувватлашни мақсад қилган. Агар белгиланган механизм тўғри йўлга қўйилса, маълум вақт ўтиб иш излаган ёшларни эмас, ёш кадрларни излаган талабгор иш берувчиларни тез-тез учрата бошлаймиз.\nХаражатларингизни давлат қоплайди!\nБугунги бозор иқтисодиёти шароитида имкониятлар турфа хил. Кимдир бирор ташкилот ё корхонага кириб, шу ерда ишлаб рўзғор тебратишни истайди. Яна бир тоифа салоҳиятли йигит-қизларимиз борки, улар мустақил фаолият олиб бориб, ўз бизнесини йўлга қўйишни истайди. Фармонда айни шундай ука ва сингилларимизнинг манфаатлари ҳам инобатга олинган. Чунончи, ҳужжатга кўра, 2021 йил 1 июндан бошлаб “Ёшлар дафтари”га киритилган — деҳқон хўжалиги фаолияти билан шуғулланаётганларга “Ёшлар дафтари”, “Темир дафтар” ҳамда “Аёллар дафтари” жамғармалари ҳисобидан уруғлик ва кўчат хариди учун 2 миллион сўмгача субсидия берилади.\nТадбиркорлик қилиш учун бино ва иншоотларни ижарага олган ёшларга эса йиллик ижара харажатларининг 30 фоизи, 6,1 миллион сўмгача бўлган қисми “Ёшлар дафтари” жамғармалари ҳисобидан компенсация қилинади. Профессионал таълим ташкилотлари ўқувчиларига корхоналарда амалиёт ўтган вақти учун 6 ой давомида ҳар ой 490 минг сўмдан давлат бюджети маблағлари ҳисобидан субсидия тўланади.\nДавлатимиз раҳбаринг юқоридаги фармони фақат ёшларимизнинг оғирини енгил қилишга қаратилган экан-да, деб ўйласангиз янглишасиз. У ҳалол меҳнат эвазига фарзандларини олий таълим муассасаларида тўлов-контракт асосида ўқитаётган ота-оналар учун ҳам қатор имтиёзларни тақдим этади. Тасаввур қилинг, яхши ниятлар билан ўзидан орттириб бир йўла икки-уч фарзандини университет ва институтларда ўқитаётган оилалар бор. Ёки янги турмуш қурган, рафиқаси контракт асосида таҳсил оладиган ёш оилалар қанча?! Давлатимиз энди шулар ҳақида ҳам қайғура бошлади. Маълумотларга мурожаат қилсак, ҳозирги кунда профессионал таълим муассасаларида тўлов-контракт асосида 83 минг нафар талаба ўқимоқда. Уларнинг тўлов-контрактига йўналтирилган иш ҳақидан ҳисобланган солиқ суммаси 39,8 миллиард сўмни ташкил қилади.\nФармонга биноан, ўзи, 26 ёшгача бўлган фарзандлари ёки турмуш ўртоғи профессионал таълим муассасасида ўқиши учун йўналтирган тўлов-контракт суммаси даромад солиғидан озод этилади. Бу кўпчилик ота-оналар, йигит-қизларимиз учун катта имконият ва имтиёздир.\nБир миллион дастурчимиз бўлса...\nМамлакатимизда рақамли технологиялар бўйича мутахассислар авлодини тайёрлаш ва дастурлаш бўйича уларга керакли билим ва кўникмалар бериш мақсадида “Бир миллион дастурчи” лойиҳаси амалга оширилмоқда. Шу кунга қадар лойиҳа доирасидаги ўқув курсларини 50 минг нафар ёшлар тамомлаган. 2021 йил 1 июндан бошлаб “Бир миллион дастурчи” ўқув курсини тугатган ёшларга компьютер хариди учун 6 ойлик имтиёзли давр билан 3 йилгача 21 фоиз ставкасида 6,1 миллион сўмгача истеъмол кредити ажратилади.\n“Ёшлар дафтари”га кирган йигит-қизларга “репетиторлик” харажатларининг 50 фоизи, бироқ 1,2 миллион сўмгача бўлган қисми ҳамда миллий сертификатлар имтиҳони харажатлари (334,5 минг сўмдан 1,2 миллион сўмгача), Меҳрибонлик уйлари тарбияланувчилари ва “Ёшлар дафтари”га кирганларнинг ҳайдовчилик курслари харажати (1 миллион сўмгача) ва сафарбарлик резерви хизмати бадали (5,2 миллион сўмгача) ҳам тўлаб берилади. Бунда барча харажатлар Давлат бюджетидан Ёшлар ишлари агентлигига ажратилган маблағлар ҳисобидан қопланади.\nШунингдек, иш бошлаганига олти ойдан ошмаган, “Ёшлар дафтари”га кирган ёшларни қайта тайёрлов курсларининг 1 милллион сўмгача бўлган харажати давлат бюджетидан компенсация қилинади.\nБу ислоҳотлар келгусида кадрлар тайёрлаш сифатини юксалтиришга шак-шубҳа йўқ. Қолаверса, янги билим ва ғояларга бой ходим ўзи ишлаётган корхонанинг обрўси, мавқеини ошириш учун сидқидилдан меҳнат қилиши ҳам табиий. Бундай жойда ўсиш, ривожланиш бўлмайди, деб айта оласизми?!\nИжарада яшайсизми? Энди қайғурманг!\nБобо-бувиларимиз, ота-она ва ака-опаларимиз, ўзимиз ва ҳозирги авлоднинг талабалик билан боғлиқ хотираларига қулоқ тутсангиз, аксарияти ётоқхонама-ётоқхона, ижарама-ижара сарсон юриб, стипендиясини етказолмай машаққат чекканини чуқур хўрсиниш билан эслашади. Бугунги даврга келиб эса бу масала янада ўткир муаммога айланяпти. Аммо дўппини бошдан олиб, чуқурроқ мушоҳада қилинса, бундай маиший масалалар, ёшларимизнинг ўқишига салбий таъсир кўрсатаётганини англаб етасиз. Боз устига, бу ўринда ота-оналарга ҳам осон тутиб бўлмаслигини ҳис қиласиз. Энди-чи? Нима ўзгарди, дейсизми? Статистика маълумотларга кўра, ҳозир олий таълим муассасаларида таълим олаётган 102,4 минг нафар талаба ижарада яшаб келаётган экан. 2021 йил 1 майдан бошлаб ётоқхона билан қамраб олинмаган талабаларнинг 60 фоизига ҳар ойда ижара тўловининг 50 фоизи, бунда Тошкент шаҳрида 245 минг сўмдан, қолган ҳудудларда 122 минг сўмдан ошмаган қисми давлат бюджети ҳисобидан қоплаб берилади. Қолган талабаларга олий таълим муассасаларининг бюджетдан ташқари маблағлари ҳисобидан ижара тўлови компенсация қилинади.\nАдашганлар сафи кескин камаяди\nФармон билан ёшларни қўллаб-қувватлашга доир яна кўплаб чора-тадбирлар белгиланган. Хусусан, Халқ банкининг “Юз минг тадбиркор хотин-қизлар” лойиҳаси доирасида қиймати 33 миллион сўмгача тайёр бизнес-режалар банки яратилади. Ёшлар ишлари агентлиги қошида Ёшларга оид давлат сиёсатини қўллаб-қувватлаш жамғармаси ташкил этилади ва давлат бюджетидан жамғармага 100 миллиард сўм ажратилади.\nОлий таълим муассасалари атрофидаги маҳаллаларда яшайдиган, уюшмаган ёшларни хорижий тиллар, компьютер саводхонлиги, спорт, маданият ва китобхонлик тўгаракларига жалб этиш, уларнинг маънавий дунёқарашини шакллантиришга кўмаклашиш ҳамда “Ёшлар дафтари”га кирган ёшлар учун олий ўқув юртларига бепул тайёрлов курсларининг очилиши яна бир қулай имконият. Бу тизим йўлга қўйилса, давлатимиз раҳбари умид қилганидек, адашган ёшлар сони кескин камаяди.\nХуллас, юртимизда ёшларни қўллаб-қувватлаш тизимини янада такомиллаштириш, уларнинг бандлигига кўмаклашиш, тадбиркорлик ғоя ва ташаббусларини рағбатлантириш, муносиб даромад олиши учун қўшимча шароитлар яратишга жуда катта эътибор қаратилмоқда. Мазкур ҳужжат бу борадаги ишларни янги босқичга олиб чиқиши, шубҳасиз. Ҳамма гап энди ушбу тарихий фармоннинг тўғри, изчил, ўз вақтида ва оқилона ижро этилишида!\n09:30 / 2021-05-05


Юнусобод номига монанд бўлсин — Ishonch Gazetasi\nЖамоатчилик комиссиясининг Юнусобод туманидаги навбатдаги учрашувлари «Астробод», «Адолат», «Биллур», «Қўшчинор», «Туркистон», «Катта Ҳасанбой», «Ҳасанбой», «Ҳамкоробод», «Шарқ ҳақиқати», «Тикланиш» ҳамда «Увайсий», «Юртобод», «Шоштепа», «Бободеҳқон» маҳаллалари аҳли билан бўлиб ўтди.\n«Астробод»да электр таъминоти яхшиланадими?\n«Астробод» маҳалласидаги 24-уйда 48 та хонадон мавжуд. Уйдаги ошхона ва ювиниш хоналарига иссиқлик таъминоти уланмаган. Ҳудудда электр таъминотида тез-тез узилишлар кузатилади. Маҳалладаги 2562 та хонадон учун тўртта МСП ва битта очиқ чиқинди ташлаш шохобчаси қурилган. Қўшимча МСП қурилишига эҳтиёж бор. Маҳалла фаоли Динара Алимова Мойқўрғон кўчасида автомашиналарнинг тирбандлиги болаларнинг йўлдан ўтишини қийинлаштираётгани боис 6- ва 7-мавзелар оралиғидаги кўчага пиёдалар ўтиш белгиси ўрнатилишида ёрдам сўраб мурожаат қилди.\n«Биллур»да автотураргоҳ қурилса…\n«Биллур» маҳалласида 10 700 метр квадрат ички йўллар таъмирталаб ҳолга келиб қолган. Пиёдалар ҳам, автотранспорт воситалари ҳам ҳаракатланишда қийналмоқда.\nМаҳаллада яшовчи Алексей Родин 4-даҳадаги гаражлар бузиб ташланганидан сўнг аҳоли ҳалигача автомашиналарини қаерга қўйишни билмай сарсон бўлаётгани, шу масалани тезроқ ҳал этиш ва ҳудудда автотураргоҳ қуриш кераклигини айтиб ўтди. «Биллур» маҳалласи фаоли Х.Ғуломов маҳалла фуқаролар йиғини идораси учун янги бино ажратиш ва ҳудуддаги мавжуд гаражларни бузиб, ўрнини ободонлаштириш масаласида ёрдам сўради.\n«Қўшчинор» орасидаги таъмирталаб йўллар\nИшчи гуруҳнинг маълум қилишича, «Қўшчинор» маҳалласида мактабгача таълим муассасаси ва умумтаълим мактаби қуришга эҳтиёж бор. 9 қаватли 1-уйда лифт яхши ишламайди. Бундан кекса ёшлилар чиқиб-тушишда қийналишяпти. Лифтни таъмирлаш ёки бутунлай янгисига алмаштириш зарур. Шу билан бирга, Еттичинор кўчасида 700 метрга яқин ички йўлни асфальт қилиш керак.\n12-уйда яшовчи Шаҳло Турсунбоева уйидан мактабга ва боғчага борадиган йўллар таъмирталаблиги, болаларнинг уст-боши ёзда чанг, ёғин-сочинда лой бўлишини айтиб, масалани ҳал этишда ёрдам сўради.\n«Тикланиш» маҳалласи қачон тикланади?\nЎрганишлар давомида «Тикланиш» маҳалласида анчагина муаммолар йиғилиб қолгани аён бўлди. Жумладан, йўллар таъмирталаб, хонадонлар канализация тизимига уланмаган, симёғочлар янгисига алмаштирилмаган, тунги ёритгичлар йўқ, шунингдек, ичимлик суви марказлаштирилмасдан ўтказилган кўчаларнинг узун рўйхати бор. Ҳудудда болалар ўйингоҳи ва спорт майдончаси қурилишига эҳтиёж бор. Маҳалладаги масжид қурилиши учун ҳужжатларни расмийлаштириш, Гулёр 6-тор кўча 49-уй устидан ўтган электр симларини кўча қисми бўйлаб қайта ўтказиш каби қатор муаммолар мавжудлиги аниқланди.\nБундан ташқари, 327-умумтаълим мактаби ҳудудидаги ёритгичларни тузатиш, маҳаллада МТМ қуриш зарурлиги қайд этилди.\n«Туркистон»даги носоз сув қувурлари\n«Туркистон» маҳалласи фаоллари ҳудуддаги кўп қаватли 29-, 30-, 31-, 35-, 36- ва 43- уйларнинг канализация қувурлари бир неча йиллардан буён тозаланмагани натижасида қувурлардан сув сизиб чиқаётганидан шикоят қилишмоқда. Маҳаллада ижтимоий кўмакка муҳтож, даволанишга имконияти етмаётган фуқаролар борлиги ҳам қайд этилди.\n«Увайсий»ликлар «алкаш»лардан безор\n«Увайсий» маҳалласидаги ўрганишлар давомида энг кўп шикоят 9- ва 11-уйлар ёнида жойлашган кафе фаолияти устидан бўлди. Сабаби кафе асосан спиртли ичимликлар савдоси билан шуғулланади. 9-уйда яшовчи Ҳ.Тошниёзованинг айтишича, у ерда кеча-ю кундуз спиртли ичимлик сотилади. Болалар ва аёллар кўчадан ўтишга қўрқади, чунки доим маст одамлар билан тўла бўлади. Устига устак, мактаб билан кафенинг ораси 300 метр ҳам чиқмайди.\nУшбу шикоят бўйича Жамоатчилик комиссияси томонидан учрашув вақтидаёқ ўрганиш ишлари бошланди. Маҳалла нозири, масъул ташкилотлар вакиллари ҳамда фуқаро Ҳ.Тошниёзова мавжуд вазиятга ойдинлик киритиш учун кафе ва мактаб оралиғи, шунингдек, кафенинг ҳужжатлари билан танишиб чиқиш учун жўнатилди.\nШундан сўнг бу масала юзасидан туман давлат солиқ инспекцияси вакили изоҳ берди. Унга кўра мазкур кафеда, яъни «Дилшода» МЧЖда спиртли ичимликлар савдоси барча меъёрий ҳужжатлар асосида йўлга қўйилган. Аниқроғи, спиртли ичимликлар ва тамаки маҳсулотлари сотуви билан шуғулланадиган савдо шохобчаларининг таълим муассасаларидан камида 500 метр узоқликда ташкил этилиши лозимлиги тўғрисидаги меъёрий ҳужжатда савдо дўкони ичида спиртли ичимликларни қуйиб сотиш назарда тутилмаган.\nЖамоатчилик комиссияси бу каби муаммоли ҳолатларнинг олдини олиш мақсадида мутасадди ташкилотлар вакилларидан иборат комиссия тузиш ва Тошкент шаҳри ҳудудида ушбу тарздаги савдо билан шуғулланаётган барча шохобчаларни ўрганиб чиқиб, уларнинг фаолиятини тартибга солиш тўғрисида тегишли меъёрий ҳужжатларни ишлаб чиқиш бўйича шаҳар ҳокимлигига таклиф киритди.\nКоммунал, уй-жой, рўйхатга қўйиш, ижтимоий ёрдам ва шу каби масалалар бўйича «Катта Ҳасанбой», «Адолат», «Ҳасанбой», «Ҳамкоробод», «Шарқ ҳақиқати», «Шоштепа», «Бободеҳқон» маҳаллалари фаоллари ҳам мурожаат қилишди. Ҳар бир таклиф ва шикоятни ўрганиш ва қонуний тартибда ҳал этиш юзасидан Жамоатчилик комиссияси томонидан туман ҳокимлиги ва бошқа масъул ташкилотларга тегишли тавсиялар берилди.\n«Илмимизни беҳуда сарфламаймиз!»хоразмлик ёш олимларнинг шиори шундай\nКадрлар қўнимсизлиги қачонгача давом этади?


Шарқ табобатида саратон касаллиги тушунчаси жуда қадимдан бор. Бинобарин, Ибн Синогача ҳам бу касаллик маълум бўлган. Бу касалликни юнонлар корциома — краб, яъни шиш, деб атаганлар. Кейинчалик касалликни даволаш жараёни кенг ёйилгач, Европада уни рак, яъни, бизнингча, саратон касали деб атаганлар.\nСаратон касаллиги тана аъзоларининг барча аъзоларида ҳам бўлиши мумкин. Асосан, эпителий (бадан қопламаси) тўқималаридан ривожланадиган хавфли ўсимтадир. Эпителий ҳужайраси бор барча аъзолар — тери, шиллиқ қаватлар, қизилўнгач, ўпка, меъда-ичак йўли, сийдик-таносил аъзолари, шунингдек, мия ва ҳоказоларда саратон касаллиги пайдо бўлади. Рак ҳужайралари бошқа аъзоларга жуда тез бўлиниб кетиб, шиддат билан ривожланади ҳамда атрофидаги соғлом ҳужайраларни емириб, касаллантириб бораверади.\nТана аъзоларидаги бошқа хавфли ўсимталар сингари рак ҳам, одатда, ўзи ўрнашиб олган жойдаги тўқимани емириши, рецидив, метастаз бериши ва организмнинг умумий ҳолатига таъсир кўрсатиши, кахексия (қоқ суяк бўлиб озиб кетиш) билан хавфсиз ўсимталардан фарқ қилади. Саратон касаллиги алоҳида вируслар фаолияти, шунингдек, турли физик, кимёвий, биологик омиллар, канцероген моддаларнинг одам организмига таъсири ҳамда ораганизмнинг ўзида содир бўладиган энлоген (ички) канцероген моддалар, радиактив нурлар таъсирида вужудга келиши мумкин.\n"Саратон касаллиги" китобидан\nБатафсил маълумот учун ўтинг: http://tib.islom.uz/kasalliklar/kasalliklar/1063-maqola.html\nMore in this category: « Исломдаги оқимлар қандай тарқалган? Босния учун дуо қиламиз »


Аввалда таъкидланганидек турнир 3 босқичдан иборат бўлиб, жамоалар жами 45 саволга жавоб беришлари керак эди. Мусобақанинг дастлабки туридан шу нарса аён бўлди-ки, бу йил барча жамоалар тайёргарликни юқори даражада олиб боришган. Натижаларда яққол тавофутнинг йўқлиги, якунда совриндорлар рўйхатига кириш имконияти бир нечта жамоада сақланиб қолишидан далолат берар эди.\nБироқ ҳар қандай спорт мусобақасида бўлганидек, ушбу Фестивал якуний натижаларида ҳам тайёргарлик ва шижоат кўрсатишнинг ўзигина етарли бўлмади. Охирги ҳал қилувчи сўз ўйин тажрибаси ва мунтазам машғулотларга боғлиқ бўлди. Шу боис кучли бешталикка кирган ва экран ўйинларида қатнашиш ҳуқуқини қўлга киритган жамоаларнинг барчаси муҳлислар учун таниш бўлиши шубҳасиз.\n5 ўринда “УРФОН ШОУ” интеллектуал ўйини орқали кўпчилик танишга улгурган Жасур Хасанов бошчилигидаги “ГОЛДСТАР” жамоаси. Жамоа якунда 14 очкога эга бўлди.\n4 ўринни ОЛИЙ ЛИГА 2018 мавсумининг ярим финал босқичи иштирокчиси Аваз Нўъмонов сардорлик қиладиган “ЛЕГИОН” жамоаси 15 очколик натижа билан эгаллади.\nШарафли 2 ва 3 ўринларда 16 очко тўплаган ҳолда “ЗАКОВАТ” нинг 2017 йилги чемпионлари “СИНО” ( Аббос Салайдинов жамоа сардори) ва ўша йилги мавсум экран ўйинларида муносиб иштирок этган “NO COMMENT” ( Мансур Сиддиқов жамоа сардори) жамоаларини кўришимиз мумкин эди.\nСўнгги йилларда “ЗАКОВАТ” клуби рейтинг ўйинларида кучли ўнталикка мунтазам кириб келаётган Нуриддин Давронбоев бошчилигидаги “БИНГО” жамоаси 20 очко тўплаган ҳолда, “ЗАКОВАТ” интеллектуал клубининг XIII РЕСПУБЛИКА ФЕСТИВАЛИ ҒОЛИБИ деб эътироф этилди.\nФестивалда муносиб тарзда иштирок этган барча жамоаларга “Заковат” Интеллектуал Клуби ўз миннатдорчилигини билдиради. Кейинги Фестивалларимизда ҳам Сизни маъмнуният билан кутиб қоламиз. Барча муҳлис ва қизиқувчиларга эса тилагимиз, кўпроқ китоб ўқинг, илм олишга иштиёқингиз сўнмасин. Шунда Сиз ҳам вақти келиб Интеллектуал мусобақалар шоҳсупасида жой эгаллашингизга ишончимиз комил.


«Қийноққа солинган». МРБ директори Қошиқчи иши бўйича аудиоёзувларни эшитмоқчи\n09:28 / 24.10.2018 22516\nАҚШ Марказий разведка бошқармаси раҳбари Жина Хаспел саудиялик мухолиф журналист Жамол Қошиқчининг ўлдирилиши билан боғлиқ иш юзасидан аудиоёзувларни олишга ҳаракат қилмоқда. Бу ҳақда Reuters манбаларга таянган ҳолда хабар берди.\nАгентликнинг хабар беришича, Марказий разведка бошқармаси директори аудиоёзувларни эшитиб кўрмоқчи. Қайд этилишича, уларда Қошиқчининг қийноққа солиниши ва ўлдирилиши бўйича тегишли товушлар ёзиб олинган.\nЭслатиб ўтамиз, аввалроқ МРБ директори Қошиқчи ишини тергов қилиш учун Туркияга бориши хабар берилганди.\nNBC телеканалининг Америка разведкасидаги юқори лавозимли вакилга асосан хабар беришича, АҚШ Марказий разведка бошқармаси директори Жина Хаспел Туркияга бориб, саудиялик мухолиф журналист Жамол Қошиқчининг ўлдирилиши бўйича терговда иштирок этади.\nЖамол Қошиқчининг ўлими\nThe Washington Post нашри учун ишлайдиган журналист Жамол Қошиқчи 2 октябрь куни Саудия Арабистонининг Истанбулдаги бош консуллиги биносига кириб кетгач, изсиз йўқолди\nМРБнинг собиқ ходими Хитой фойдасига жосуслик қилмоқчи бўлганини тан олди\nТрамп МРБ собиқ раҳбарини «телба» деб атади


Президентимиз ташаббуси билан 1991 йилнинг “Алишер Навоий йили” деб аталиши, пойтахтимизда барпо этилган бобокалонимиз номидаги муҳташам боғ ҳамда шоирнинг у ердаги салобатли ҳайкали ана шундай катта эътиборнинг ёрқин ифодасидир.\nБугун биз Алишер Навоий орзу қилган фаровон ҳаёт, обод турмуш, юксак тараққиётдан баҳрамандмиз. Ёшларимиз ул зотнинг асарларидаги қаҳрамонлар каби эзгулик сари бел боғлаб, юрт равнақига ҳисса қўшишга интилмоқдалар. Буни шу кунларда мамлакатимизда Алишер Навоий туғилган куни муносабати билан кенг миқёсда ташкил қилинаётган маърифий тадбирлар, адабий кечалар, илмий анжуманлар, мушоиралар мисолида ҳам кўриш мумкин.\nЖумладан, 9 февраль куни Алишер Навоий номидаги Ўзбекистон Миллий боғида шоир таваллудининг 575 йиллиги муносабати билан тантанали маросим бўлиб ўтди.\nЎзбекистон Республикаси Олий Мажлиси Сенати аъзолари, Қонунчилик палатаси депутатлари, тегишли вазирлик ва идоралар, ижодий уюшмалар мутасаддилари, маънавият тарғиботчилари, ўқитувчилар, маҳалла фаоллари, талаба-ёшлар иштирок этган мазкур анжуманда сўзга чиққан Ўзбекистон Ёзувчилар уюшмаси раиси М. Аҳмедов, Бобур номидаги халқаро жамоат фонди ва илмий экспедицияси раҳбари З. Машрабов, Франциянинг мамлакатимиздаги элчихонаси вакили М. Галланд, Ўзбекистон Республикасида хизмат кўрсатган артист О. Галахов ва бошқалар Президентимиз Ислом Каримов раҳнамолигида буюк аждодларимизнинг умрбоқий илмий-маърифий меросини ўрганиш борасида олиб борилаётган эзгу саъй-ҳаракатларни алоҳида эътироф этишди.\nУлуғ бобокалонимиз номини бутун дунё билади. Бу бежиз эмас. Зеро, ўз асарлари орқали инсонийлик, меҳр-муҳаббат, саховат, мурувват, бағрикенглик, ҳамжиҳатликни юксак даражада мадҳ қилган, ўз фаолияти давомида бундай эзгу фазилатларни одамлар қалбига сингдиришга интилган Навоий, чин маънода, ибрат тимсолидир. Бинобарин, давлатимиз раҳбари таъкидлаганидек, Навоийнинг ўлмас асарларидаги юрт тинчлиги ва осойишталиги, халқлар ҳамда миллатлар ўртасидаги дўстликни кўкларга кўтарадиган, бу ғояларни устувор инсоний қадриятлар сифатида олға сурадиган фикр ва қарашлари биз учун, айниқса, қимматлидир. Улуғ аждодимиз яратган қаҳрамонлар — хитой, арман, араб, форс, юнон, ҳинд каби турли миллат вакилларининг эзгу мақсадлар йўлида елкадош бўлиб, қийинчилик ҳамда синовларни биргаликда сабот билан енгиб ўтишида бугунги долғали замон учун ҳам муҳим рамзий ва амалий маъно бор.\nДарҳақиқат, инсонни улуғлаш, унинг эзгу мақсад ва саъй-ҳаракатларини қўллаб-қувватлаш Навоий асарларининг бош ғоясидир. Бундай юксак муддао ул зотнинг ушбу машҳур рубоийсида ҳам яққол ифодаланган:\nТадбирда Ўзбекистон Республикаси халқ шоири Сирожиддин Саййид буюк бобомизга бағишланган «...Навоий сўзидин бир ғазал» номли янги шеърини ўқиб берди.\nЮртимизда таҳсил олаётган хорижлик талабалар, мумтоз ўзбек адабиёти бўйича изланишлар олиб бораётган чет эллик тадқиқотчилар Алишер Навоий рубоийларидан намуналарни ўзбек тилида мутолаа қилишди. Ўзбекистон Республикасида хизмат кўрсатган артистлар Элмурод Аҳмедов ва Фурқат Ашуралиев ижросида улуғ мутафаккир ғазали асосидаги қўшиқлар янгради. Шоир ҳайкали пойига гуллар қўйилди.\nТантанали тадбирда Ўзбекистон Республикаси Президентининг Давлат маслаҳатчиси Х. Султонов, Ўзбекистон Республикаси Бош вазирининг ўринбосари Б. Ҳодиев қатнашди.\nШу куни пойтахтимиздаги Шоирлар хиёбонида ҳам Алишер Навоий таваллудининг 575 йиллигига бағишланган анжуман ҳамда мушоира бўлиб ўтди.\n“Навоийхонлик” тадбирлари давом этмоқда.


Ислом-тинчлик дини – .:: Xadicha.uz\nИнсон эга бўлган нарсалар ичида энг бебаҳоси – динидир. Дин кишиларни ҳамиша яхшиликка, эзгу ишларга чорлаган. Жумладан, ота-боболаримизнинг муқаддас эътиқоди бўлган ислом дини ҳам юксак инсоний фазилатларнинг шаклланишига хизмат қилган. У туфайли халқимиз минг йиллар мобайнида бой маънавияти ва мероси, ўзлигини омон сақлаб келди. Зеро, ислом дини кишиларни тинчликни асраш ва барқарорликни таъминлаш йўлида имон, инсоф, адолат, ҳамжиҳатлик ва бирдамлик билан ҳаракат қилишга, фитна ва ўзаро адоватга барҳам беришга чақиради.\nИслом дини – инсон қадри ва тараққиёти учун хизмат қиладиган, энг эзгу ғоялар билан йўғрилган диндир. Ислом-бу тинчлик, ислом-бу ҳаётнинг олий фалсафасидир. У инсонларни юксак инсоний фазилатлар соҳиби қилиб тарбиялаш билан бирга инсонпарварлик, халқпарварлик, адолат, ҳалоллик, бошқа динларга эҳтиром ҳамда олижаноб ахлоқни тарғиб этади. Шу билан бир қаторда, кибрни қоралаб, қабилачилик ва хурофотларга кескин қарши чиқади. Муқаддас динимиз улуғ неъмат бўлмиш тинчлик ва хотиржамликка тарғиб қилиш баробарида зулм қилиш, озор бериш, бировнинг ҳаққини ейиш, жосуслик, ғийбат, ёлғончилик, ёлғон гувоҳлик бериш, чақимчилик, иғво-фитна чиқариш, беҳуда қон тўкиш каби ёмон иллатларни қоралайди.\nМаълумки, тинчлик Аллоҳ таоло томонидан бу¬тун инсониятга инъом этилган улуғ неъматдир. Ислом дини тинчлик тушунчасини ўзининг бош ғояси ва муҳим шиорига айлантиргани ҳам бежиз эмас, албатта. Ислом таълимоти, хусусан, Қуръони каримда баён қилинадики: “Эй имон келтирганлар! Барчангиз ёппа¬сига тинчлик ишига киришингиз” (Бақара, 208). Тафсир китобларида келтирилишича, оятдаги “ёппасига тинчлик ишига киришингиз” дегани барча инсонларнинг бирлашган ҳолда тинчлик йўлини тутишлари лозимлиги ва унинг барқарорлигини сақлашда қандай йўл билан бўлса ҳам ўз ҳиссаларини қўшиш зарурлигини билдиради.\nТинчлик инсониятга берилган неъматларнинг ичида имондан кейинги энг улуғ неъмат саналади. Бу ҳақида сарвари олам ҳазрати пайғамбаримиз Муҳаммад (соллаллоҳу алайҳи ва саллам) шундай деганлар: “Аллоҳдан авф ва тинчлик-омонликни сўрангизлар, бирор кишига имондан кейин авф қилишлик ва тинчликдан афзалроқ неъмат берилгани йўқ”.\nАллоҳ таоло Қуръони каримнинг Бақара сураси 126-оятида “Эсланг, Иброҳим: “Эй, Раббим, буни (Маккани) тинчлик шаҳри қилгин ва унинг аҳолисидан Аллоҳга ва охират кунига ишонувчиларига (турли) мевалардан ризқ қилиб бергин!” деб дуо қилганида аввало тинчлик, сўнг ризқ сўраш орқали дуо қилиш таълим берилмоқда. Бундан кўринадики, тинчлик ва хотиржамлик ризқдан ҳам улуғроқ неъматдир.\nТинчликни қадрлаш, осойишта ҳаёт учун шукроналик уни сақлаб қолиш ва мустаҳкамлашнинг зарурий шарти ҳисобланади. Ислом таълимотида масаланинг бу жиҳатига ҳам алоҳида эътибор берилган. Хусусан, Қуръони каримда “Қачон (Биз) инсонга (тинчлик,саломатлик, фаровонликни) инъом этсак, у (шукр қилишдан) юз ўгириб, ўз ҳолича кетур. Қачон унга (хасталик, камбағаллик каби) бирор ёмонлик етса, ноумид бўлур” (Исро, 83), – деб қайд этилгани фикримизнинг исботи бўла олади.\nПайғамбаримиз Муҳаммад (соллаллоҳу алайҳи ва саллам)нинг ҳадисларидан бирида, кимки тонгда уйқудан уйғонганда оиласи тинч, тани соғ ва уйида бир кунлик егулиги бўлса, билсинки, унда дунёдаги барча неъматлар мужассам экани таъкидланади. Бундан шу осуда ва тинч бошланган куни учун ҳар ким Яратганга чексиз шукроналар қилиши керак эканини англаш мумкин. Кўриниб турибдики, ислом манбалари орқали киши учун энг азиз неъмат бу –тинчлик эканлиги билдирилмоқда. Аллоҳ тарафидан бандаларга ато этилган ушбу неъматга раҳна солиш энг катта гуноҳдир.\nМуқаддас ислом динимизда инсоф, адолат ва инсонпарварлик қоидаларига, ҳатто ёв билан жанг қилиш асносида ҳам адолатли бўлишга риоя қилинади. Ҳаддан ошиш, тажовузкорлик, зўравонлик қаттиқ қораланади.\nХХ аср якуни инсоният тарихида терроризм, диний экстремизм, ақидапарастлик, мутаасиблик каби иллатлар билан алоҳида ўрин эгаллади. Терроризмни бирор миллат ёки динга нисбат бериш мутлақо нотўғри. Зеро, терроризмни ҳеч қайси дин, ҳеч қайси миллат оқламайди. У кимнинг ва ниманинг номидан содир этилишидан қатъи назар, уни амалга оширувчи шахс жавобгар хисобланиб, жазога лойиқдир.\nҲадиси шарифларда инсонларни ҳалокатга олиб борадиган нарсаларни етиштирган, етказиб берган, уни сотган, истеъмол қилган ва қўйинки ушбу ишга озгина ҳисса қўшган ҳар бир инсон гуноҳкор эканлиги айтилган. Аллоҳ таоло Қуръони карим Нисо сураси 93-оятида: “Кимда-ким қасддан бир мўминни ўлдирса, унинг жазоси жаҳаннамда абадий қолишдир. Яна унга Аллоҳ ғазаб қилгай, лаънатлагай ва унга улкан азобни тайёрлаб қўйгай” деб марҳамат қилган.\nАқоидга кўра гуноҳи кабира қилган мўмин кофир бўлмайди. Лекин тақиқланган гуноҳ ишни ҳалол деб эътиқод қилса ёки фарзлардан бирини инкор этса кофир бўлиб қолади. Оятда ноҳақ одам ўлдиришни ҳалол деган эътиқодда қотиллик қилган киши тўғрисидаги ҳукм баён этилмоқда. Бугунги кунда эса дунёнинг турли бурчаклари¬да террорчилар томонидан қанчадан-қанча бегуноҳ инсонларнинг ноҳақ қонларини тўкиш со¬дир этилмоқда. Зеро, пайғамбар (алайҳис-салом) саҳобийларга доимо такрорлаб шундай денганлар: “Қиёмат куни биринчи савол ноҳақ тўкилган қонлар тўғрисида бўлур” (Имом Бухорий ривояти).\nТинчликни улуғ неъмат деб эълон қилган динимизда бу йўлда нафақат амал билан, бал¬ки сўз билан ҳам зарар келтиришдан қайтарилган. Пайғамбаримиз (соллаллоҳу алайҳи ва саллам) марҳамат қилганлар: “Тили ва қўлидан мусулмон омонда (саломат) бўлган инсон ҳақиқий мусулмондир”.\nДарҳақиқат, мусулмон киши жамият учун фақат яхшиликни раво кўрмоғи, ёмонликлардан тийилмоғи ва бошқаларга азият беришдан йироқ бўлмоғи зарур. Бу бежиз эмас, албатта. Зеро, сўз, яъни тилдан етади¬ган озор қўлдан етадиган зарардан аввал зикр эти¬лишининг боиси шундаки, қўл билан бошқаларнинг фақат бу дунёси – саломатлиги, оиласи, мулкига зарар етказиш мумкин бўлса, тил билан эса, инсонларни турли бузғунчи ғояларга тарғиб қилиб, тўғри йўлдан чалғитиш орқали уларнинг икки дунёсини барбод этиш хавфи бор.\nЮқорида таъкидлангандек, ислом дини иғво-фитна чиқариш каби ёмон иллатларни қоралайди. Халқ орасида фитна қўзғатиш, туҳмат ва иғво тарқатиш йўлидаги уринишлар эса тинчлик ва хотиржамликни издан чиқарувчи ҳодисалардан ҳисобланади. Шунинг учун ҳам, Аллоҳ таоло ўзининг бир қанча оятларида ер юзида фитна-фасод уруғини сочиш, кишилар орасида бузғунчилик ва вайронакорлик ғояларини тарқатиб, халқларни бир-бирига душман қилиб қўйиш гуноҳи азим эканини таъкидлаб, бундай ҳаракатлар исломнинг моҳиятига мутлақо зид экани айтади:\nУларга: «Ер юзида фасод (бузғунчилик) қилмангиз!», – дейилса, улар: «Албатта, биз чин ислоҳчилармиз», – дейдилар. Огоҳ бўлингки, айнан уларнинг ўзлари бузғунчилардир, лекин (буни ўзлари) сезмайдилар. (Бақара, 11-12).\n“…Фитна қотилликдан ҳам ашаддийроқдир…” (Бақара, 191)\n“Аллоҳ эса, фасодни (бузғунчиликни) ёқтирмайди” (Бақара, 205) деган кўрсатма ҳамда, Нур сурасининг 11–21-оятларида миш-миш тарқатганлар учун бу дунё ва охиратда тайинланган жазолар ҳақида хабар берилиб, унга ишонганлар ҳам қаттиқ маломат қилингани тўғрисида қайдлар келгани юқоридаги фикрларнинг нақадар тўғри эканини тасдиқлайди.\nШунингдек, Аллоҳ таоло доимо яхши, одамларга манфаатли бўлган эзгу ишларни қилишга чақиради: “(У) сизларнинг қайси бирингиз чиройлироқ (савоблироқ) амал қилувчи эканингизни синаш учун ўлим ва ҳаётни яратган зотдир. У Азиз (қудратли) ва Ғафур (кечиримли)дир” (Мулк, 2)\nШулар билан бир қаторда ислом дини кишиларни бағрикенг бўлишга турли услубларда ундайди. Масалан, Қуръони каримда келтирилган Юсуф (алайҳис-салом) ва Зулқарнайн қиссалари бағрикенгликнинг энг гўзал кўринишларидандир. Айниқса “Юсуф” сурасидаги “энг гўзал қисса” деб номланган Юсуф пайғамбар қиссасида ўзга дин, ўзга маданият ўчоғи бўлган Миср жамиятига бориб қолган Юсуф (алайҳис-салом) шу юртнинг равнақи учун бор кучи билан хизмат қилади ҳамда Аллоҳдан берилган иқтидорини ушбу диёр ривожи ва фаровонлги учун сарфлайди. Зулқарнайн эса, “Кахф” сурасида тасвирланганидек, бегона юрт, бошқа миллат, турфа маданият вакилларига ҳеч қандай эвазисиз ёрдам беради: уларнинг жонлари ва юртларини душмандан сақлаш учун тўсиқ қуриб беради, улар билан ҳамкорлик қилади. Бу ҳам албатта диний бағрикенглик ва инсонпарварликнинг энг гўзал намуналаридир. Демак, инсон қандай жамиятда яшамасин, унинг моддий ва маънавий равнақи, фарованлиги ва ҳимояси учун камарбаста туриши лозимлиги Қуръони карим оятларида ҳам мужассам бўлган.\nШунингдек, Оиша онамиз розияллоҳу анҳодан ривоят қилинадики, Пайғамбар )алайҳис-салом( вафот қилишларидан олдин бир яҳудийга ўз совутларини гаровга бериб, ундан 30 соъ арпа сотиб олган эканлар. Оиша онамиз розияллоҳу анҳо мана шу воқеани у зотнинг бағрикенглик борасида ўз умматларига кўрсатган энг катта таълимлари, деганлар. Дарҳақиқат, Пайғамбар алайҳиссаломга қарз берадиган саҳобалар йўқмиди? Саҳобаи киромлар ҳазрати Пайғамбар (алайҳис-салом) учун нафақат қарз балки, жонларини беришга ҳам тайёр эдилар. Ниҳоятда бой-бадавлат саҳобалар бор эди, бутун бошли қўшинни қурол-яроғ, улов билан жиҳозлаган, кийим-бош, озиқ-овқат билан таъминлаган саҳобалар, ҳазрати Усмон каби бутун бошли боғларни, қудуқларни сотиб олиб, мусулмонларга вақф қилиб берган саҳобалар жуда кўп эди. Лекин нима учун Пайғамбар алайҳиссалом ғайриддиндан, яҳудийдан озгина арпани гаров эвазига қарзга оляптилар? Бу Азизул Ҳаким Аллоҳ таолонинг чексиз ҳикматидир. Бу Ислом умматига ўзига хос таълимдир, яъни бошқа дин, бошқа мамлакат, бошқа миллат вакиллари билан ҳам ана шундай муомала қилиш дурустлигини ўргатишдир.\nДемак, мусулмон одам ўзи яшаётган жамиятда ҳар қандай инсон билан қўни-қўшни бўлиб яшаши, савдо-сотиқ, олди-берди қилиши, улар билан борди-келди қилиши мумкин экан, дўстона қўшничилик муносабатларини йўлга қўйиши жоиз эканлиги Қуръони карим ва ҳадиси шарифларда келтирилмоқда.\nХулоса ўрнида айтиш мумкинки, ислом дини ўзининг илк давридаёқ, бағрикенглик ғояларини илгари сурди. Ислом ўзидан аввалги динларни эътироф этибгина қолмасдан, уларнинг ҳақ-ҳуқуқларини илоҳий қонун билан мустаҳкамлаб қўйди. Шунингдек, уларнинг маданият ва анъаналарига эҳтиром билан қараш ҳамда ўзаро адолатли муносабатли бўлишга буюрди. Зеро, Аллоҳ таоло Қуръони каримда: “…бирор қавм (кишилари)ни ёқтирмаслик сизларни уларга нисбатан адолатсизлик қилишга ундамасин!” (Моида, 8) деб буюрган.\nИслом таълимоти негизида тарбия олган ҳар бир инсон, бутун жамият ўзаро муносабатларни халқларнинг турли-туман урф одатлари, маданияти ва қадриятларини тан олган ҳолда тинчлик, тотувлик,бағрикенглик асосига қуриши зарур. Зеро, юқорида таъкидланган тинчлик, тотувлик,бағрикенглик тараққиёт гаровидир. Муқаддас ислом дини эса ҳар бир мусулмон кишини юксак маънавиятли, инсонларга нисбатан эътиқодий қарашларидан қатъий назар бағрикенг муносабатда бўлиш ва улар билан ўзаро тинчлик ва тотувликда, аҳл-иноқликда, эзгулик, бунёдкорлик ишларида ҳамкорлик қилишга чорлаб, барча ахлоқсизлик, вайронкорлик, фитна-фасодлардан холи ҳолда яшашга ундайди.\nslayd Усмонова Хуршида\t2019-11-06


Файзиевнинг Нонтабуридаги юриши давом этади / Olamsport.com\n01 авг 13:02\nФайзиевнинг Нонтабуридаги юриши давом этади\nТеглар : ТеннисФайзиевТаиланд\nХабар берганимиздек, Таиланднинг Нонтабури шаҳрида "Фьючерс" туркумига кирувчи турнир бўлиб ўтмоқда.\nСоврин жамғармаси 25 000 АҚШ долларини ташкил қилувчи мусобақада икки теннисчимиз юртимиз шарафини ҳимоя қиляпти. Сергей Фоминдан сўнг Санжар Файзиев ҳам ўз учрашувида ғалаба қозониб, чорак финалга йўл олди.\nТурнирнинг иккинчи ракеткаси бўлган Файзиев бир неча дақиқа аввал якунланган иккинчи давра учрашувда америкалик Дасти Бойерни 3:6, 6:3, 6:4 ҳисобида енгди. Ушбу баҳс 1 соату 52 дақиқа давом этган. Энди Санжар чорак финалда турнирнинг бешинчи ракеткаси, япониялик Рио Ногучига қарши кортга чиқади.


Жамоат жойларида чекаётганларни жаримага тортиш бошланди - Namanganliklar.uz\nЖамоат жойларида чекаётганларни жаримага тортиш бошланди\nТошкентда жамоат жойларида чекканларни жаримага тортиш бошланди, дея хабар бермоқда “Потребитель.уз”.\nБир вақтнинг ўзида бир нечта одам жаримага тортилди, улардан бири электрон сигарет сабаб жазоланган. Маъмурий ҳуқуқбузарликни рўйхатга олиш тартиби оддий: ҳуқуқни муҳофаза қилиш органи ходими паспортни кўрсатишни ёки бармоқ изини тузатиш учун қўлни планшетга қўйишни сўрайди, бу маълумотлар жарима солиш учун етарли.\nЭслатиб ўтамиз, тамаки маҳсулотларини истеъмол қилиш 56-модда бўйича 90,4 минг сўм миқдорида жарима солишга сабаб бўлади, унга нисбатан жарималар 2015 йилдаёқ жорий қилинган. 2018 йилда жамоат жойларида чилим ва электрон сигареталар чекишни чеклаш тўғрисидаги қонун қабул қилинган эди.\nТурк компаниялари Россияни тарк этган корхоналар ўрнини эгаллаши мумкин


Тошкент 2 йилдан сўнг оғир атлетика бўйича ЖЧни қабул қилади – Ўзбекистон миллий олимпия қўмитаси\nТошкент 2 йилдан сўнг оғир атлетика бўйича ЖЧни қабул қилади\nАйни кунларда АҚШнинг Лас-Вегас шаҳрида оғир атлетика бўйича ўсмирлар ўртасида ЖЧ бўлиб ўтаётганидан хабарингиз бор. Унда мусобақадан ташқари оғир атлетиканинг кейинги йиллардаги истиқболи ва уни янада оммалаштириш, олиб кириш мумкин бўлган ўзгаришлар юзасидан саммитлар ҳам ташкил қилинмоқда.\nАна шундай йиғилишларнинг бирида 2021 йили ёшлар ва ўсмирлар ўртасидаги ЖЧга мезбонлик қиладиган мамлакатни аниқлаш масаласи ўртага қўйилди. Унга кўра, 2018 йил ёшлар ўртасидаги дунё биринчилигини юқори савияда ташкил қилиб берган пойтахтимизга ўсмирлар ўртасидаги мусобақани ҳам шундай савияда ташкиллаштиришдек масъулиятли вазифа ишониб топширилди. Мусобақа апрель ойида ўтиши режалаштирилган.\n«Ушбу мусобақалар муҳим аҳамият касб этади. Чунки турнир ғолиб ва совриндорлари медаллар билан бирга навбатдаги IV ўсмирлар олимпия ўйинларига йўлланмалар билан ҳам мукофотланади. Турли миллий федерацияларда ишлаётган ҳамкасбларимиз Тошкентдаги чемпионатнинг ана шу жиҳатига алоҳида эътибор қаратишгани бежиз эмас. Ўтган йили мамлакатимиз баҳорда Урганчда ўсмирлар ўртасида Осиё чемпионатини, ёзда Тошкентда ёшлар ўртасида жаҳон чемпионатини юксак савияда ташкил қилишга эришди. Биз жаҳон оғир атлетика ҳамжамияти ишончини оқлаш учун барча чораларни кўрамиз. Шунингдек, уйдаги мусобақада муносиб қатанаша оладиган жанговар таркибни шакллантиришга ҳаракат қиламиз«, – деди Ўзбекистон оғир атлетика федерацияси раисининг биринчи ўринбосари, халқаро оғир атлетика федерацияси ижроқўми аъзоси Шаҳрилло Маҳмудов.\nШунингдек, 2021 йили ёшлар ўртасидаги ЖЧга Саудия Арабистонининг Жидда шаҳри мезбонлик қиладиган бўлди. Таъкидлаш жоиз, бу ҳам оғир атлетика тарихидаги муҳим воқеликлардан бири бўлиб қолади.\n10 Mart, 2019|Янгиликлар|


Жомбойда Давлат хизматлари маркази биноси фойдаланишга топширилди - zarnews.uz\nЖомбойда Давлат хизматлари маркази биноси фойдаланишга топширилди\n175 минг нафардан зиёд аҳоли истиқомат қиладиган туман аҳолиси эндиликда замонавий қулайликларга эга, инновацион марказ биносида тезкор ҳамда шаффоф хизматлардан баҳраманд бўлади.\n– Бир неча йиллар олдин арзимас юмушларни бажариш учун айрим давлат идоралари эшиги олдида сарғайиб ўтириларди, – дейди меҳнат фахрийси Т.Воҳидов. – Биргина, уй-жойимнинг кадастри учун қилган югур-югурларни эслагим келмайди. Эндиликда, бундай сарсонгарчиликлар йўқ. Шундай яхши ташаббуслар кўпаяверсин.\n– Жомбой тумани Давлат хизматлари маркази орқали аҳоли ва тадбиркорлик субъектларига 2020 йилнинг ўтган 10 ойи давомида жами 24177 та давлат хизмати кўрсатилган, – дейди марказ директори Р.Раҳматов.\nХусусан, 1069 та тадбиркорлик субъектлари давлат рўйхатидан ўтказилди. Шунингдек, хорижий инвестиция иштирокидаги 4 та корхона давлат рўйхатига олинди. Янги бинода аҳолига хизмат кўрсатиш сифати янада ошиб, бу кўрсаткични икки баробарга ошириш кўзда тутилган.\nМарказнинг янги биноси давлат-хусусий шерикчилик асосида қурилган бўлиб, энг замонавий ахборот технологиялари воситалари билан жиҳозланган. Марказга киришингиз билан сизни хушмуомала ходимлар кутиб олишади ва тегишли тартибда йўналтиради. Электрон навбат тизими 4 та мониторда акс этади, 20 та қабул ойнасида кўрсатиладиган хизматларда шаффофлик асосий мезон саналади.\nМарказ биносида туман фуқаролик ҳолати далолатномалари ёзиш бўлими, тадбиркорлар учун Бош вазир қабулхонаси, инвесторлар хонаси, нотариус бўлими, банк кассаси ташкил этилган. Бундан ташқари, кутиш залида мўъжаз кутубхона мавжуд бўлиб, фуқаролар бу ерда жаҳон ва ўзбек адабиётининг дурдона асарларини мутолаа қилиш имкониятига эга бўлишади.\nАҳоли учун барча шарт-шароитларни ўзида мужассамлаштирган Давлат хизматлари марказининг инновацион биноси барпо этилишида “Алижон қурилиш сервис” МЧЖ қурилиш жамоаси жонбозлик кўрсатди.\nТеглар: давлат хизматлари Жомбой тумани


Ирода Тўлаганова – Ўзбекистон теннис федерацияси бош котиби\n8 февраль, 2019, 17:17\nТеглар:Теннис | Ирода Тўлаганова\nЙиғилиш иштирокчилари бир овоздан Иродани қўллаб-қувватлашди.\nБугун, 8 февраль куни Миллий олимпия қўмитасида Ўзбекистон теннис федерациясининг навбатдан ташқари ҳисобот-сайлов Конференцияси бўлиб ўтди. Бу ҳақда МОҚ расмий сайти хабар бермоқда.\nУнда Ўзбекистон Миллий олимпия қўмитаси Бош котиби Жасур Матчанов, Ўзбекистон спорт фахрийлари кенгаши раиси Комилжон Худойберганов, Ўзбекистон теннис федерацияси мутасаддилари ҳамда ОАВ ходимлари иштирок этишди.\n«Авваламбор билдирилган ишонч учун миннатчилик билдирмоқчиман. Федерациямиз раиси, бош котибига ҳам раҳмат. Айнан уларнинг қўл остида мен Ирода Тўлаганова сифатида танилганман. Бунгача улар томонидан катта ҳажмдаги иш олиб борилган. Менга ишонганингиз учун раҳмат. Федерациямиз ривожланиши учун қўлдан келган барча ишни қиламан», – деди Ирода Тўлаганова.\nКонференция давомида бунгача федерацияда 20 йилдан ортиқ вақт давомида бош котиб сифатида фаолият олиб борган Игорь Шепелевга миннатдорчилик билдирилди ва ўзбек тенниси ривожи йўлида амалга оширган ишлари алоҳида қайд этилди. Шунинг билан Ўзбекистон теннис федерациясининг навбатдан ташқари ҳисобот-сайлов конференцияси якунига етди.\nИродахон узбек теннисини ЭНГ куркам,таникли намоёндаси!\nУзбекистон номини теннисда Иродадек хеч ким танитмаган.\nБарча ишларига омад ёр булсин!